Oʻzbekiston Respublikasida fuqarolarni doimiy yashash va vaqtincha turgan joyi boʻyicha roʻyxatga olish tartibini yanada soddalashtirish chora-tadbirlari toʻgʻrisida
(resolution, 2026-05-06)

Oʻzbekiston Respublikasi Prezidentining “2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Faol investitsiyalar va ijtimoiy rivojlanish yili”da amalga oshirishga oid Davlat dasturi toʻgʻrisida” 2019-yil 17-yanvardagi PF-5635-son Farmoni va “Davlat xizmatlari koʻrsatish milliy tizimini yanada kompleks rivojlantirish choralari haqida” 2019-yil 19-fevraldagi PQ-4193-son qaroriga muvofiq Oʻzbekiston Respublikasi fuqarolari, chet el fuqarolari va fuqaroligi boʻlmagan shaxslarga pasport xizmati koʻrsatish tizimini yanada soddalashtirish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi fuqarolarini Toshkent shahri va Toshkent viloyatida fuqarolarni doimiy yashash va vaqtincha turgan joyi boʻyicha roʻyxatga olish tartibi toʻgʻrisidagi nizom 1-ilovaga muvofiq; Oʻzbekiston Respublikasi fuqarolarini Toshkent shahri va Toshkent viloyatida doimiy yashash va vaqtincha turgan joyi boʻyicha roʻyxatga olish tartibi toʻgʻrisidagi nizom 1a-ilovaga muvofiq; Chet el fuqarolari va fuqaroligi boʻlmagan shaxslarni Toshkent shahri va Toshkent viloyatida doimiy yashash joyi boʻyicha roʻyxatga olish tartibi toʻgʻrisidagi nizom 2-ilovaga muvofiq; Chet el fuqarolari va fuqaroligi boʻlmagan shaxslarni Toshkent shahri va Toshkent viloyatida vaqtincha turgan joyi boʻyicha roʻyxatga olish tartibi toʻgʻrisidagi nizom 3-ilovaga muvofiq tasdiqlansin. 2. Oʻzbekiston Respublikasi Prezidenti huzuridagi Loyiha boshqaruvi milliy agentligi qoshidagi “Elektron hukumat va raqamli iqtisodiyot loyihalarini boshqarish markazi” DUK Oʻzbekiston Respublikasi Ichki ishlar vazirligi hamda Adliya vazirligi huzuridagi Davlat xizmatlari agentligi bilan birgalikda ikki oy muddatda: mazkur qaror bilan tasdiqlangan nizomlarga muvofiq davlat xizmatlari Oʻzbekiston Respublikasi Yagona interaktiv davlat xizmatlari portali orqali ham koʻrsatilishini taʼminlasin; Oʻzbekiston Respublikasi Yagona interaktiv davlat xizmatlari portali orqali davlat xizmatlari koʻrsatilishining har bir bosqichida murojaatlarning koʻrib chiqilishini kuzatib borish tartibini joriy etsin. 3. Fuqarolar 2021-yil 1-yanvardan boshlab, vaqtincha turgan joyi boʻyicha roʻyxatga turish yuzasidan oʻzlariga qulay boʻlgan tuman (shahar) ichki ishlar organlari yoki Davlat xizmatlari markazlariga murojaat qilishlari mumkinligi belgilab qoʻyilsin. 4. Xodimlarni Toshkent shahri va Toshkent viloyatida doimiy yashash joyi boʻyicha roʻyxatga olish toʻgʻrisida iltimosnoma kiritishi mumkin boʻlgan davlat hokimiyati organlari, davlat boshqaruvi organlari, xoʻjalik birlashmalari, respublika ahamiyatiga molik boshqa davlat tashkilotlari roʻyxati Vazirlar Mahkamasi tomonidan tasdiqlanadi. Davlat hokimiyati organlari, davlat boshqaruvi organlari, xoʻjalik birlashmalari, respublika ahamiyatiga molik boshqa davlat tashkilotlari rahbarlari ishga taklif etilayotgan yuqori malakali mutaxassislarga va tor ixtisoslikdagi mutaxassislarga Toshkent shahri va Toshkent viloyatida doimiy yashash joyi boʻyicha roʻyxatga olish uchun asoslanmagan iltimosnomalar berganligi uchun shaxsan javobgar ekanliklari toʻgʻrisida ogohlantirilsin. 5. Oʻzbekiston Respublikasi Hukumatining 4-ilovaga muvofiq ayrim qarorlariga fuqarolarni doimiy yashash va vaqtincha turgan joyi boʻyicha roʻyxatga olish tartibini soddalashtirish yuzasidan quyidagilarni nazarda tutuvchi oʻzgartirish va qoʻshimchalar kiritilsin: fuqarolarni doimiy yashash va vaqtincha turgan joyi boʻyicha roʻyxatga olish hamda doimiy roʻyxatga olinganlikni bekor qilish tartibini yashash joyiga yaqin va ularga qulay boʻlgan xohlagan tuman (shahar) ichki ishlar boʻlimlari tomonidan amalga oshirish tartibini joriy qilish; fuqarolarni yashash va vaqtincha turgan joyi boʻyicha roʻyxatga olishda uy-joy mulkdorlarining shaxsan ishtiroki talabini bekor qilish hamda hujjatlarni ularning elektron raqamli imzosi bilan tasdiqlash tizimini joriy etish; fuqarolar yangi yashash joyiga kelganda doimiy yashash va vaqtincha turgan joyi boʻyicha roʻyxatga olish uchun hujjatlarni taqdim etish muddatini oʻn kungacha uzaytirish; turgan joyi boʻyicha roʻyxatga olishda FHDY idoralari tomonidan berilgan guvohnomalar toʻgʻrisidagi maʼlumotlarni elektron tizim orqali FHDYning yagona arxividan olish tizimini joriy etish va boshqalar. 6. Oʻzbekiston Respublikasi Hukumatining 5-ilovaga muvofiq ayrim qarorlari oʻz kuchini yoʻqotgan deb hisoblansin. 7. Oʻzbekiston Respublikasi Ichki ishlar vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar. 8. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov va Oʻzbekiston Respublikasi adliya vaziri R.Q. Davletov zimmasiga yuklansin. 1. Ushbu Nizom Oʻzbekiston Respublikasi fuqarolarini (keyingi oʻrinlarda — fuqarolar) Toshkent shahri va Toshkent viloyatida doimiy yashash joyi boʻyicha roʻyxatga olish (keyingi oʻrinlarda — doimiy roʻyxat) va vaqtincha turgan joyi boʻyicha roʻyxatga olish (keyingi oʻrinlarda — vaqtincha roʻyxat) tartibini belgilaydi. 2. Mazkur Nizomda quyidagi asosiy tushunchalardan foydalaniladi: vasiylik — oʻn toʻrt yoshga toʻlmagan yetim bolalar va ota-onasi qaramogʻidan mahrum boʻlgan bolalar, shuningdek, sud tomonidan muomalaga layoqatsiz deb topilgan fuqarolarga taʼminot, tarbiya va taʼlim berish, ularning mulkiy va shaxsiy nomulkiy huquqlari hamda qonuniy manfaatlarini himoya qilish maqsadida ularni joylashtirishning huquqiy shakli; davolash muassasalari — sanatoriylar, davolash pansionatlari, davlat tasarrufidagi va xususiy klinikalar, shifoxonalar, kasalxonalar va boshqa tibbiy muassasalar; joylashtirish vositalari — mehmonxonalar, apartotellar, apartamentlar kompleksi (rezidensiya), spa-mehmonxonalar, butik-otellar, motellar, turistik lagerlar, dam olish uylari va zonalari, turistik qishloqlar, kempinglar, sanatoriylar, pansionatlar, dam olish zonalari va uylari (markazlari), turizm va sport bazalari, palatkali (kemping) lagerlar va komplekslar, oilaviy mehmon uylari, oʻtov va palatkali lagerlar va boshqa obyektlar, shuningdek, tunash uchun qayta jihozlangan yer usti avtotransportlari; qarindoshlar — oʻzlarining toʻgʻri shajara boʻyicha birinchi va ikkinchi darajadagi qarindoshlari (bolalar ota-onasiga nisbatan toʻgʻri shajaradagi birinchi, nevara bobosiga, buvisiga nisbatan ikkinchi darajadagi qarindosh hisoblanadi); mehnatga qobiliyatsiz fuqarolar — bolalikdan nogironligi boʻlgan shaxslar, oltmish yoshga toʻlgan erkaklar va ellik besh yoshga toʻlgan ayollar, belgilangan tartibda birinchi va ikkinchi guruh nogironligi boʻlgan shaxs deb topilgan fuqarolar; harbiy-hisob hujjatlari — chaqiruv uchastkasida qayd etilganligi haqidagi guvohnoma (chaqiriluvchilar uchun), harbiy guvohnoma va zaxiradagi ofitserning guvohnomasi (harbiy xizmatga majburlar uchun); homiylik — oʻn toʻrt yoshdan oʻn sakkiz yoshgacha boʻlgan yetim bolalar va ota-onasi qaramogʻidan mahrum boʻlgan bolalar, shuningdek, sud tomonidan muomala layoqati cheklangan fuqarolarga taʼminot, tarbiya va taʼlim berish, ularning mulkiy va shaxsiy nomulkiy huquqlari va qonuniy manfaatlarini himoya qilish maqsadida ularni joylashtirishning huquqiy shakli; “E-mehmon” dasturi — mehmonxona va boshqa joylashtirish vositalarida yashovchilarni hisobga olishning maxsus elektron avtomatlashtirilgan dasturi. 3. Fuqarolar qonunchilik hujjatlariga muvofiq doimiy yashash va (yoki) vaqtincha turgan joylari boʻyicha roʻyxatdan oʻtishlari shart. Agar qonunchilik hujjatlarida boshqacha tartib nazarda tutilmagan boʻlsa, fuqaroning doimiy va vaqtincha roʻyxatdan oʻtmaganligi unga xizmat koʻrsatishni rad etish uchun asos boʻlishi mumkin emas. Fuqarolar yangi yashash joyiga kelgan kundan eʼtiboran oʻn besh kun ichida ichki ishlar organlarining migratsiya va fuqarolikni rasmiylashtirish boʻlinmalari (keyingi oʻrinlarda — MvaFRB), Davlat xizmatlari markazlari yoki Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali doimiy yoki vaqtincha roʻyxatdan oʻtishlari shart. Tugʻilgan bolaga fuqarolik holati dalolatnomalarini yozish organlari (keyingi oʻrinlarda — FHDY) tomonidan tugʻilganlik toʻgʻrisida guvohnoma rasmiylashtirilayotganda, u otasi yoki onasining doimiy roʻyxatga olingan manzilida idoralararo avtomatlashtirilgan tizim orqali maʼlumotlarni kiritish yoʻli bilan doimiy roʻyxatga olinadi. 16 yoshga toʻlmagan fuqaro uning ota-onasi yoki vasiysi (homiysi), tutingan ota-onasi doimiy roʻyxatga olingan manzilda doimiy yoki vaqtincha roʻyxatga olinishi shart. 31. Muayyan yashash joyiga ega boʻlmagan ijtimoiy himoyaga muhtoj shaxslar toʻgʻrisidagi maʼlumotlar “Inson” ijtimoiy xizmatlar markazlari tomonidan ushbu Nizomga 9-ilovaga muvofiq shakldagi soʻrovnoma toʻldirilib, “Yagona milliy ijtimoiy himoya” axborot tizimi orqali MvaFRBga yuboriladi. Bunda MvaFRB vaqtincha roʻyxatdan oʻtkazish boʻyicha kelib tushgan qaror yuzasidan bir ish kuni ichida ushbu Nizomga 10-ilovaga muvofiq fuqaroni vaqtincha turar joyga roʻyxatga qoʻyish toʻgʻrisidagi QR-kod bilan himoyalangan qayd varagʻini “Yagona milliy ijtimoiy himoya” axborot tizimi orqali “Inson” ijtimoiy xizmatlar markazlariga taqdim etadi. 4. Davlat xizmatlarini koʻrsatish uchun davlat boji “Davlat boji toʻgʻrisida”gi Qonunda belgilangan miqdorlarda undiriladi. Davlat boji summasi quyidagi tartibda taqsimlanadi: a) Davlat xizmatlari markazlariga kelib murojaat etilganda: 18 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasiga; 10 foizi — Oʻzbekiston Respublikasi Ichki ishlar vazirligining budjetdan tashqari jamgʻarmasiga; qolgan mablagʻlar — Oʻzbekiston Respublikasining Davlat budjeti hisobiga oʻtkaziladi; b) MvaFRBga kelib murojaat etilganda: 10 foizi — Oʻzbekiston Respublikasi Ichki ishlar vazirligining budjetdan tashqari jamgʻarmasiga; qolgan mablagʻlar — Oʻzbekiston Respublikasining Davlat budjeti hisobiga oʻtkaziladi; v) YIDXP orqali murojaat etilganda: 10 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasiga; 11,25 foizi — Oʻzbekiston Respublikasi Raqamli texnologiyalar vazirligi huzuridagi “Raqamli hukumat loyihalarini boshqarish markazi” davlat muassasasining Iqtisodiyot va moliya vazirligi huzuridagi Gʻaznachilik xizmati qoʻmitasidagi maxsus hisobvaragʻiga; 10 foizi — Oʻzbekiston Respublikasi Ichki ishlar vazirligining budjetdan tashqari jamgʻarmasiga; qolgan mablagʻlar — Oʻzbekiston Respublikasining Davlat budjeti hisobiga oʻtkaziladi; g) koʻchmas mulk obyektiga boʻlgan huquqlarni davlat roʻyxatidan oʻtkazish bilan bir vaqtda ushbu manzilga doimiy yashash joyi boʻyicha roʻyxatga qoʻyish uchun Notariatning yagona avtomatlashtirilgan axborot tizimi orqali murojaat etilganda: 10 foizi — Oʻzbekiston Respublikasi Adliya vazirligining budjetdan tashqari jamgʻarmasining shaxsiy hisobvaragʻiga; 10 foizi — Oʻzbekiston Respublikasi Ichki ishlar vazirligining budjetdan tashqari jamgʻarmasiga; qolgan mablagʻlar — Oʻzbekiston Respublikasining Davlat budjeti hisobiga oʻtkaziladi; d) koʻchmas mulkning ijara (tekin foydalanish) shartnomalarini soliq xizmati organlarida hisobga qoʻyish bilan bir vaqtda ijaraga oluvchi(lar)ni vaqtincha turgan joyi boʻyicha roʻyxatga olish uchun soliq xizmati organlarining maxsus avtomatlashtirilgan axborot tizimlari orqali murojaat etilganda: 10 foizi — Oʻzbekiston Respublikasi Soliq qoʻmitasining budjetdan tashqari maxsus hisobvaragʻiga; 10 foizi — Oʻzbekiston Respublikasi Ichki ishlar vazirligining budjetdan tashqari jamgʻarmasiga; qolgan mablagʻlar — Oʻzbekiston Respublikasining Davlat budjeti hisobiga oʻtkaziladi. 5. Fuqarolar “Toshkent shahri va Toshkent viloyatida doimiy yashash joyi boʻyicha roʻyxatga olinishi lozim boʻlgan Oʻzbekiston Respublikasi fuqarolari toifalarining roʻyxati toʻgʻrisida”gi Oʻzbekiston Respublikasining Qonuni bilan tasdiqlangan Toshkent shahri va Toshkent viloyatida doimiy yashash joyi boʻyicha roʻyxatga olinishi lozim boʻlgan Oʻzbekiston Respublikasi fuqarolari toifalari roʻyxatiga (keyingi oʻrinlarda — Roʻyxat) muvofiq doimiy roʻyxatga olinadi. Roʻyxatda nazarda tutilmagan shaxslar toifasi Toshkent shahri va Toshkent viloyatida doimiy roʻyxatga olinmaydi. 6. Fuqarolar doimiy yoki vaqtincha roʻyxatga oʻtishni rasmiylashtirish uchun tegishincha Toshkent shahri va Toshkent viloyatida yashab turgan joylariga yaqin boʻlgan MvaFRB va Davlat xizmatlari markazlariga murojaat qilishlari hamda YIDXPdan foydalanishlari mumkin. Davlat xizmatlari markazlari va YIDXP orqali roʻyxatning 1, 6 va 7-bandlariga mansub fuqarolar doimiy roʻyxatdan oʻtishlari mumkin. 8. Oʻzbekiston Respublikasi fuqarolarini Toshkent shahri va Toshkent viloyatida doimiy roʻyxatdan oʻtkazishda, Oʻzbekiston Respublikasi Uy-joy kodeksida belgilangan bir kishi uchun turar-joy maydonining ijtimoiy normasi toʻgʻrisidagi qoidalarga rioya etilishi shart, ushbu Nizomning 31-bandida nazarda tutilgan hollar bundan mustasno. 9. Qonunchilik hujjatlariga muvofiq uy-joyga ega boʻlgan fuqarolar Roʻyxatning 1-bandiga asosan doimiy roʻyxatga olinadilar. Bunda doimiy roʻyxatga olinish uchun MvaFRBga quyidagi hujjatlar taqdim etiladi: mazkur Nizomga 1-ilovaga muvofiq uy-joy mulkdor(lar)ining (keyingi oʻrinlarda — mulkdor) arizasi yoxud notarial tasdiqlangan arizasi (roziligi), agar shaxsan oʻzi borish imkoni mavjud boʻlmasa; doimiy roʻyxatga olinayotgan fuqaroning pasporti yoki ID-kartasi; harbiy hisob hujjatlari. Roʻyxatning 1 va 8-bandlari asosida Toshkent shahri va Toshkent viloyatida doimiy roʻyxatga olingan fuqarolarning qarindoshlari Roʻyxatning 2 va 5-bandlari asosida doimiy roʻyxatga olinadi. Fuqarolarni Toshkent shahri va Toshkent viloyatida doimiy roʻyxatga olish boʻyicha soʻrovnoma koʻchmas mulk obyektiga boʻlgan huquqlarni davlat roʻyxatidan oʻtkazish bilan bir vaqtda Davlat xizmatlari markazlari, YIDXP yoki notarial idoralar orqali ham berilishi mumkin. 10. Qarindoshlar — oʻzlarining toʻgʻri shajarasi boʻyicha birinchi va ikkinchi darajadagi qarindoshlarining yashash joyi boʻyicha doimiy roʻyxatga olingan yoki xususiy mulki boʻlgan uy-joy maydoniga Roʻyxatning 2-bandiga muvofiq doimiy roʻyxatga olinadi. Mazkur bandning birinchi xatboshisida koʻrsatilgan fuqarolarni doimiy roʻyxatga olish uchun MvaFRBga quyidagi hujjatlar taqdim etiladi: mazkur Nizomga 1-ilovaga muvofiq mulkdor arizasi yoxud notarial tasdiqlangan arizasi (roziligi), agar shaxsan oʻzi borish imkoni mavjud boʻlmasa; doimiy roʻyxatga olinayotgan fuqaroning pasporti yoki ID-kartasi, harbiy hisob hujjatlari yoxud Oʻzbekiston Respublikasi Qurolli Kuchlarining kontrakt boʻyicha harbiy xizmatchisining shaxsiy guvohnomasi (kazarmalar va kemalardan tashqarida yashaydigan harbiy xizmatchilar uchun); doimiy roʻyxatga olinayotgan fuqaroning tugʻilganlik toʻgʻrisidagi guvohnomasi. Voyaga yetmagan shaxsning xususiy mulki boʻlgan uy-joy maydoniga uning qarindoshlarini doimiy roʻyxatga olish ota-onasining yoki vasiyning (homiyning) roziligi asosida hal etiladi. 11. Roʻyxatning 3-bandiga muvofiq vasiylik va homiylikdagi hamda oilaga tarbiyaga olingan (patronat) shaxslar — vasiy (homiy), tutingan ota yoki ona doimiy roʻyxatga olingan uy-joy maydoniga doimiy roʻyxatga olinadi. Tarbiyalash, davolash va boshqa muassasalardagi yetim bolalar, ota-onalarining qarovisiz qolgan bolalar, shuningdek, qariyalar uylaridagi shaxslar koʻrsatib oʻtilgan muassasalar tomonidan berilgan turar joyga Roʻyxatning 3-bandiga binoan doimiy roʻyxatga olinadi. Mazkur bandning birinchi xatboshisida koʻrsatilgan fuqarolarni doimiy roʻyxatga olish uchun MvaFRBga quyidagi hujjatlar taqdim etiladi: mazkur Nizomga 1-ilovaga muvofiq mulkdor arizasi yoxud notarial tasdiqlangan arizasi (roziligi), agar shaxsan oʻzi borish imkoni mavjud boʻlmasa; vasiylikdagi (homiylikdagi) hamda oilaga tarbiyaga olingan (patronat) shaxsning pasporti yoki ID-kartasi yoxud tugʻilganlik toʻgʻrisidagi guvohnomasi; vasiylikni (homiylikni) tasdiqlovchi hujjatlar hamda oilaga tarbiyaga olish toʻgʻrisidagi kelishuv. Toshkent shahri va Toshkent viloyatida doimiy roʻyxatga olingan vasiylikdagi (homiylikdagi) hamda oilaga tarbiyaga olingan (patronat) fuqarolarning qarindoshlari Toshkent shahri va Toshkent viloyatida doimiy roʻyxatga olinmaydi. Vasiylikdagi (homiylikdagi) hamda oilaga tarbiyaga olingan (patronat) fuqarolar Oʻzbekiston Respublikasining boshqa hududida istiqomat qiladigan fuqarolar bilan qonuniy nikohdan oʻtgan hollarda, ushbu fuqarolar Toshkent shahri va Toshkent viloyatida Roʻyxatning 5-bandiga muvofiq doimiy roʻyxatga olinadi. 12. Roʻyxatning 4-bandiga muvofiq ota-onasi boʻlmagan voyaga yetmagan tugʻishgan aka-uka va opa-singillar, shuningdek, mehnatga qobiliyatsiz boʻlgan hamda oʻz oilasi (eri (xotini) va farzandlari) boʻlmagan voyaga yetgan tugʻishgan aka-uka va opa-singillar — oʻzlarining tugʻishgan aka-uka yoki opa-singillari doimiy roʻyxatga olingan uy-joy maydoniga doimiy roʻyxatga olinadi. Mazkur bandning birinchi xatboshisida koʻrsatilgan fuqarolarni doimiy roʻyxatga olish uchun MvaFRBga quyidagi hujjatlar taqdim etiladi: mazkur Nizomga 1-ilovaga muvofiq mulkdor arizasi yoxud notarial tasdiqlangan arizasi (roziligi), agar shaxsan oʻzi borish imkoni mavjud boʻlmasa; doimiy roʻyxatga olinayotgan fuqaroning pasporti yoki ID-kartasi; tugʻilganlik toʻgʻrisidagi guvohnomalar; tibbiy-mehnat ekspert komissiyasi maʼlumotnomasi (mehnatga qobiliyatsiz fuqarolar uchun). 13. Roʻyxatning 5-bandiga muvofiq er (xotin) — xotini (eri) doimiy roʻyxatga olingan uy-joy maydoniga doimiy roʻyxatga olinadi. Mazkur bandning birinchi xatboshisida koʻrsatilgan fuqarolarni doimiy roʻyxatga olish uchun MvaFRBga quyidagi hujjatlar taqdim etiladi: mazkur Nizomga 1-ilovaga muvofiq mulkdor arizasi yoxud notarial tasdiqlangan arizasi (roziligi), agar shaxsan oʻzi borish imkoni mavjud boʻlmasa; doimiy roʻyxatga olinayotgan fuqaroning pasporti yoki ID-kartasi, harbiy hisob hujjatlari yoxud Oʻzbekiston Respublikasi Qurolli Kuchlarining kontrakt boʻyicha harbiy xizmatchisining shaxsiy guvohnomasi (kazarmalar va kemalardan tashqarida yashaydigan harbiy xizmatchilar uchun). Roʻyxatning 5-bandiga muvofiq doimiy roʻyxatga olinadigan fuqarolarning oldingi nikohidan yoki nikohsiz tugʻilgan farzandlari (oʻz oilasiga ega boʻlmagan) Roʻyxatning 2-bandi boʻyicha doimiy roʻyxatga olinadi. Nikohi xorijiy davlatda qayd etilgan fuqarolar Oʻzbekiston Respublikasining konsullik legallashtirish qonunchilik hujjatlari talablari asosida rasmiylashtirilgan yoki Xorijiy rasmiy hujjatlarni legallashtirish talabini bekor qiluvchi Konvensiya (Gaaga, 1961-yil 5-oktabr) talablariga muvofiq apostil belgisi qoʻyilgan nikoh tuzilganligi toʻgʻrisidagi guvohnomani taqdim etadi. “Fuqarolik, oilaviy va jinoiy ishlar boʻyicha huquqiy yordam va huquqiy munosabatlar toʻgʻrisida”gi Konvensiyaga (1993-yil 22-yanvar, Minsk) hamda “Fuqarolik, oilaviy va jinoiy ishlar boʻyicha huquqiy yordam va huquqiy munosabatlar toʻgʻrisida”gi Konvensiyaga (Kishinev, 2002-yil 7-oktabr) aʼzo davlatlarda nikohi qayd etilgan fuqarolar tomonidan ushbu davlatlar qonunchilik hujjatlari talablari asosida tasdiqlangan nikoh tuzilganligi toʻgʻrisidagi guvohnoma taqdim etilishi mumkin. Oʻzbekiston Respublikasi bilan rasmiy hujjatlarni legallashtirish talabini bekor qiluvchi ikki tomonlama xalqaro shartnoma tuzilgan davlatlar hududida nikohi qayd etilgan fuqarolar tomonidan taqdim etiladigan nikoh tuzilganligi toʻgʻrisidagi guvohnomaga konsullik qonunlashtirilishi yoki apostil belgisini qoʻyish talab etilmaydi. 14. Roʻyxatning 6-bandiga muvofiq Toshkent shahrida doimiy roʻyxatga olingan fuqarolar — Toshkent shahri va Toshkent viloyatida doimiy roʻyxatga olish masalasi yuzasidan murojaat etgan takdirda, doimiy roʻyxatga olinadi. Mazkur bandning birinchi xatboshisida koʻrsatilgan fuqarolarni doimiy roʻyxatga olish uchun MvaFRBga quyidagi hujjatlar taqdim etiladi: mazkur Nizomga 1-ilovaga muvofiq mulkdor arizasi yoki notarial tasdiqlangan arizasi (roziligi), agar shaxsan oʻzi borish imkoni mavjud boʻlmasa; doimiy roʻyxatga olinayotgan fuqaroning pasporti yoki ID-kartasi, harbiy hisob hujjatlari yoxud Oʻzbekiston Respublikasi Qurolli Kuchlarining kontrakt boʻyicha harbiy xizmatchisining shaxsiy guvohnomasi (kazarmalar va kemalardan tashqarida yashaydigan harbiy xizmatchilar uchun); bolalar tugʻilganligi toʻgʻrisidagi guvohnomalar, shuningdek, vasiylik yoxud homiylikni tasdiqlaydigan hujjatlar. 15. Roʻyxatning 7-bandiga muvofiq Toshkent viloyatida doimiy roʻyxatga olingan fuqarolar — Toshkent viloyatida boshqa manzil boʻyicha doimiy roʻyxatga olish masalasi yuzasidan murojaat etgan taqdirda, doimiy roʻyxatga olinadi. Mazkur bandning birinchi xatboshisida koʻrsatilgan fuqarolarni doimiy roʻyxatga olish uchun MvaFRBga quyidagi hujjatlar taqdim etiladi: mazkur Nizomga 1-ilovaga muvofiq mulkdor arizasi yoki notarial tasdiqlangan arizasi (roziligi), agar shaxsan oʻzi borish imkoni mavjud boʻlmasa; doimiy roʻyxatga olinayotgan fuqaroning pasporti yoki ID-kartasi, harbiy hisob hujjatlari yoxud Oʻzbekiston Respublikasi Qurolli Kuchlarining kontrakt boʻyicha harbiy xizmatchisining shaxsiy guvohnomasi (kazarmalar va kemalardan tashqarida yashaydigan harbiy xizmatchilar uchun); bolalar tugʻilganligi toʻgʻrisidagi guvohnomalar, shuningdek, vasiylikni (homiylikni) tasdiqlaydigan hujjatlar. 16. Roʻyxatning 8-bandiga muvofiq ilgari Toshkent shahri va Toshkent viloyatida doimiy roʻyxatga olingan fuqarolar doimiy yashash uchun tegishincha Toshkent shahriga va Toshkent viloyatiga qaytib kelganda, doimiy roʻyxatga olinadi. Mazkur bandning birinchi xatboshisida koʻrsatilgan fuqarolarni doimiy roʻyxatga olish uchun MvaFRBga quyidagi hujjatlar taqdim etiladi: mazkur Nizomga 1-ilovaga muvofiq mulkdor arizasi yoki notarial tasdiqlangan arizasi (roziligi), agar shaxsan oʻzi borish imkoni mavjud boʻlmasa; doimiy roʻyxatga olinayotgan fuqaroning pasporti yoki ID-kartasi, harbiy hisob hujjatlari yoxud Oʻzbekiston Respublikasi Qurolli Kuchlarining kontrakt boʻyicha harbiy xizmatchisining shaxsiy guvohnomasi (kazarmalar va kemalardan tashqarida yashaydigan harbiy xizmatchilar uchun); bolalar tugʻilganligi toʻgʻrisidagi guvohnomalar, shuningdek, vasiylikni (homiylikni) tasdiqlaydigan hujjatlar. 17. Roʻyxatning 9-bandiga Oʻzbekiston Respublikasi Oliy Majlisining palatalari, Oʻzbekiston Respublikasi Prezidenti, Vazirlar Mahkamasi tomonidan yoxud Oʻzbekiston Respublikasi Prezidenti bilan kelishilgan holda lavozimlarga saylangan, tayinlangan, tasdiqlangan fuqarolar, shuningdek, ularning oila aʼzolari (eri, xotini, shuningdek, ularning oʻz oilasi boʻlmagan farzandlari) doimiy roʻyxatga olinadi. Mazkur bandning birinchi xatboshisida koʻrsatilgan fuqarolarni doimiy roʻyxatga olish uchun MvaFRBga quyidagi hujjatlar taqdim etiladi: mazkur Nizomga 1-ilovaga muvofiq mulkdor arizasi yoki notarial tasdiqlangan arizasi (roziligi), agar shaxsan oʻzi borish imkoni mavjud boʻlmasa; doimiy roʻyxatga olinayotgan fuqaroning pasporti yoki ID-kartasi, harbiy hisob hujjatlari yoxud Oʻzbekiston Respublikasi Qurolli Kuchlarining kontrakt boʻyicha harbiy xizmatchisining shaxsiy guvohnomasi (kazarmalar va kemalardan tashqarida yashaydigan harbiy xizmatchilar uchun); bolalar tugʻilganligi toʻgʻrisidagi guvohnomalar, shuningdek, vasiylikni (homiylikni) tasdiqlaydigan hujjatlar. Oʻzbekiston Respublikasi Oliy Majlisining palatalari, Oʻzbekiston Respublikasi Prezidenti, Oʻzbekiston Respublikasi Vazirlar Mahkamasi tomonidan yoxud Oʻzbekiston Respublikasi Prezidenti bilan kelishilgan holda lavozimlarga saylash, tayinlash, tasdiqlash toʻgʻrisidagi maʼlumotlar elektron hamkorlik tizimi orqali MvaFRB tomonidan olinadi. 18. Roʻyxatning 10-bandiga va qonunchilik hujjatlariga muvofiq davlat hokimiyatining vakillik organlariga saylangan fuqarolar, shuningdek, ularning oila aʼzolari (eri, xotini, shuningdek, ularning oʻz oilasi boʻlmagan farzandlari) doimiy roʻyxatga olinadi. Mazkur bandning birinchi xatboshisida koʻrsatilgan fuqarolarni doimiy roʻyxatga olish uchun MvaFRBga quyidagi hujjatlar taqdim etiladi: mazkur Nizomga 1-ilovaga muvofiq mulkdor arizasi yoki notarial tasdiqlangan arizasi (roziligi), agar shaxsan oʻzi borish imkoni mavjud boʻlmasa; doimiy roʻyxatga olinayotgan fuqaroning pasporti yoki ID-kartasi, harbiy hisob hujjatlari; bolalar tugʻilganligi toʻgʻrisidagi guvohnomalar, shuningdek, vasiylik yoxud homiylikni tasdiqlaydigan hujjatlar. Davlat hokimiyatining vakillik organlariga saylanganlik toʻgʻrisidagi maʼlumotlar idoralararo elektron hamkorlik tizimi orqali MvaFRB tomonidan olinadi. 19. Roʻyxatning 11-bandiga muvofiq davlat hokimiyati organlariga, davlat boshqaruvi organlariga, xoʻjalik birlashmalariga, respublika ahamiyatiga molik boshqa davlat tashkilotlariga ishga taklif etilayotgan yuqori malakali mutaxassislar, tor ixtisoslikdagi mutaxassislar tegishli organ yoki tashkilot rahbarining iltimosnomasiga koʻra, shuningdek, ularning oila aʼzolari (eri, xotini, shuningdek, ularning oʻz oilasi boʻlmagan farzandlari) doimiy roʻyxatga olinadi. Mazkur bandning birinchi xatboshisida koʻrsatilgan fuqarolarni doimiy roʻyxatga olish uchun MvaFRBga quyidagi hujjatlar taqdim etiladi: mazkur Nizomga 1-ilovaga muvofiq mulkdor arizasi yoki notarial tasdiqlangan arizasi (roziligi), agar shaxsan oʻzi borish imkoni mavjud boʻlmasa; doimiy roʻyxatga olinayotgan fuqaroning pasporti yoki ID-kartasi, harbiy hisob hujjatlari; bolalar tugʻilganligi toʻgʻrisidagi guvohnomalar, shuningdek, vasiylikni (homiylikni) tasdiqlaydigan hujjatlar. Davlat hokimiyati organlari, davlat boshqaruvi organlari, xoʻjalik birlashmalari, respublika ahamiyatiga molik boshqa davlat tashkiloti rahbarining mazkur Nizomga 2-ilovaga muvofiq shaklda ishga taklif etilayotgan fuqaroni (yuqori malakali mutaxassis yoki tor ixtisoslikdagi mutaxassis) doimiy roʻyxatga olish toʻgʻrisidagi elektron iltimosnomasi elektron hamkorlik tizimi orqali MvaFRB tomonidan olinadi. Oʻzbekiston Respublikasi Ichki ishlar vazirligi, Mudofaa vazirligi, Davlat xavfsizlik xizmati, Milliy gvardiyasi, prokuratura yoki adliya organlariga ishga qabul qilingan (kontrakt boʻyicha harbiy xizmatga kirgan) yoki oʻtkazilgan taqdirda, ishga qabul qilinayotgan (kontrakt boʻyicha harbiy xizmatga kirayotgan) shaxsni (xodimni, harbiy xizmatchini) doimiy roʻyxatga olish toʻgʻrisidagi elektron iltimosnoma mazkur organlar rahbarlarining oʻrinbosarlari tomonidan ham imzolanishi mumkin. 20. Roʻyxatning 111-bandiga muvofiq davlat hokimiyati organlarida, davlat boshqaruvi organlari, xoʻjalik birlashmalari hamda boshqa davlat tashkilotlarida uzluksiz besh yil va undan ortiq boʻlgan davr mobaynida mehnat faoliyatini olib borayotgan mutaxassislar (texnik, xizmat koʻrsatuvchi va ishlab chiqarish xodimlaridan tashqari) tegishli organ yoki tashkilotning maʼlumotnomasiga koʻra, shuningdek, ularning oila aʼzolari (eri, xotini, shuningdek, ularning oʻz oilasi boʻlmagan farzandlari) doimiy roʻyxatga olinadi. Mazkur bandning birinchi xatboshisida koʻrsatilgan fuqarolarni doimiy roʻyxatga olish uchun MvaFRBga quyidagi hujjatlar taqdim etiladi: mazkur Nizomga 1-ilovaga muvofiq mulkdor arizasi yoki notarial tasdiqlangan arizasi (roziligi), agar shaxsan oʻzi borish imkoni mavjud boʻlmasa; doimiy roʻyxatga olinayotgan fuqaroning pasporti yoki ID-kartasi, harbiy hisob hujjatlari; bolalar tugʻilganligi toʻgʻrisidagi guvohnomalar, shuningdek, vasiylik yoxud homiylikni tasdiqlaydigan hujjatlar; tegishli organ yoki tashkilot maʼlumotnomasi. Mutaxassisning ilgari davlat hokimiyatining boshqa organlarida, davlat boshqaruvi organlarida, xoʻjalik birlashmalarida ishlaganligi doimiy roʻyxatga olishda uzluksiz besh yil va undan ortiq boʻlgan davr deb inobatga olinadi. Bunda mutaxassisning roʻyxatdagi organ va tashkilotning biridan boshqasiga ishga oʻtgan oraliq muddati bir oydan oshmasligi lozim. Mutaxassislarning asosiy lavozimlari va kasblari klassifikatori Vazirlar Mahkamasi tomonidan belgilanadi. 21. Roʻyxatning 12-bandiga muvofiq Oʻzbekiston Respublikasi Prezidentining 2007-yil 14-sentabrdagi PQ-694-son qarori bilan tasdiqlangan Oʻzbekiston Respublikasi Qurolli Kuchlarining harbiy xizmatchilarini uy-joy bilan taʼminlash tartibi toʻgʻrisidagi nizomga muvofiq uy-joy bilan taʼminlangan harbiy xizmatchilar, shuningdek, ularning oila aʼzolari (eri, xotini, shuningdek, ularning oʻz oilasi boʻlmagan farzandlari) doimiy roʻyxatga olinadi. Mazkur bandning birinchi xatboshisida koʻrsatilgan fuqarolarni doimiy roʻyxatga olish uchun MvaFRBga quyidagi hujjatlar taqdim etiladi: mazkur Nizomga 1-ilovaga muvofiq mulkdor arizasi yoxud notarial tasdiqlangan arizasi (roziligi), agar shaxsan oʻzi borish imkoni mavjud boʻlmasa; doimiy roʻyxatga olinayotgan fuqaroning pasporti yoki ID-kartasi, yoxud Oʻzbekiston Respublikasi Qurolli Kuchlarining kontrakt boʻyicha harbiy xizmatchisining shaxsiy guvohnomasi (kazarmalar va kemalardan tashqarida yashaydigan harbiy xizmatchilar uchun); bolalar tugʻilganligi toʻgʻrisidagi guvohnomalar, shuningdek, vasiylikni (homiylikni) tasdiqlaydigan hujjatlar; Oʻzbekiston Respublikasi Prezidentining 2007-yil 14-sentabrdagi PQ-694-son qarori bilan tasdiqlangan Oʻzbekiston Respublikasi Qurolli Kuchlarining harbiy xizmatchilarini turar joy bilan taʼminlash tartibi toʻgʻrisidagi nizomga muvofiq harbiy xizmatchi xizmat qilayotgan joydan berilgan turar joy olinganligi toʻgʻrisidagi maʼlumotnoma. Oʻzbekiston Respublikasi Prezidentining 2007-yil 14-sentabrdagi PQ-694-son qarori bilan tasdiqlangan Oʻzbekiston Respublikasi Qurolli Kuchlarining harbiy xizmatchilarini uy-joy bilan taʼminlash tartibi toʻgʻrisidagi nizomga muvofiq harbiy xizmatchi xizmat qilayotgan joydan berilgan turar joyni belgilangan tartibda xususiy mulk qilib olganda, shuningdek, qonunchilik hujjatlariga muvofiq uy-joy olganda ular Roʻyxatning 1-bandiga asosan doimiy roʻyxatga olinadi. 22. Quyidagi maʼlumotlar idoralararo maʼlumot almashinuvi tizimi orqali olinadi (agar ular tizimda mavjud boʻlsa): tugʻilganlik, nikoh tuzilganligi yoki ajrashganligi, oʻlim toʻgʻrisidagi guvohnomalar — “FHDYning yagona elektron arxivi” axborot tizimidan; uy-joy va fuqaro haqidagi maʼlumotlar — koʻchmas mulk obyektlariga boʻlgan huquqlarning davlat reyestri bazasidan; vasiylik va homiylikni hamda patronatni tasdiqlovchi maʼlumotlar — Oʻzbekiston Respublikasi Xalq taʼlimi vazirligining elektron bazasidan. 23. Oʻzbekiston Respublikasi hududidan tashqarida boʻlgan fuqaroga tegishli boʻlgan uy-joy maydoniga doimiy roʻyxatga olish uchun uning Oʻzbekiston Respublikasi qonunchilik hujjatlariga muvofiq notarial tartibda tasdiqlangan roziligi talab etiladi. Fuqaro “Fuqarolik, oilaviy va jinoiy ishlar boʻyicha huquqiy yordam va huquqiy munosabatlar toʻgʻrisida”gi Konvensiyaga (Minsk, 1993-yil 22-yanvar) hamda “Fuqarolik, oilaviy va jinoiy ishlar boʻyicha huquqiy yordam va huquqiy munosabatlar toʻgʻrisida”gi Konvensiyaga (Kishinev, 2002-yil 7-oktabr) aʼzo davlatlar hududida, shuningdek, Oʻzbekiston Respublikasi bilan rasmiy hujjatlarni legallashtirish talabini bekor qiluvchi ikki tomonlama xalqaro shartnoma tuzilgan davlatlar hududida boʻlgan taqdirda, uning roziligi tegishli davlat qonunchiligiga muvofiq tasdiqlanishi mumkin. Fuqaro Xorijiy rasmiy hujjatlarni legallashtirish talabini bekor qiluvchi Konvensiyaga (Gaaga, 1961-yil 5-oktabr) aʼzo davlat hududida boʻlganda, uning roziligi ushbu Konvensiya talablariga muvofiq apostil belgisi orqali tasdiqlanishi mumkin. 24. Taqdim etilgan hujjatlarning toʻliqligi va haqiqiyligi tekshirilib, fuqaro Roʻyxatda nazarda tutilgan shaxslar toifasiga muvofiq boʻlgan taqdirda, shu kunning oʻzida 3-ilovaga muvofiq doimiy roʻyxatga olishni rasmiylashtirish yuzasidan elektron soʻrovnoma shakllantiriladi. Fuqaroning soʻroviga koʻra, shu kunning oʻzida Roʻyxatning 1, 4, 6 — 8-bandlariga asosan doimiy roʻyxatga olish rasmiylashtirilganda ushbu Nizomga 4-ilovaga, Roʻyxatning 2, 3, 5, 9 — 12-bandlariga asosan doimiy roʻyxatga olish rasmiylashtirilganda ushbu Nizomga 5-ilovaga muvofiq QR-CODE bilan himoyalangan qayd varagʻi taqdim etiladi. Pasport yoki ID-karta olinganda, almashtirilganda, bu haqdagi maʼlumotlar “Manzil” tizimida masʼul xodim tomonidan yangilanadi. 25. Doimiy roʻyxatga olish uchun fuqaro va mulkdor Davlat xizmatlari markazi yoki YIDXP orqali murojaat etgan taqdirda, mazkur Nizomga 3-ilovaga muvofiq shakldagi soʻrovnoma elektron shaklda toʻldiriladi. Soʻrovnoma quyidagi hujjatlarga asosan toʻldiriladi: mulkdor va doimiy roʻyxatga olinayotgan fuqaroning pasporti yoki ID-kartasi; 16 yoshga toʻlmagan shaxslar uchun — tugʻilganlik toʻgʻrisidagi guvohnoma; Oʻzbekiston Respublikasi Qurolli Kuchlarining kontrakt boʻyicha harbiy xizmatchisining shaxsiy guvohnomasi (kazarmalar va kemalardan tashqarida yashaydigan harbiy xizmatchilar uchun); harbiy hisob hujjatlari. Soʻrovnoma toʻldirilgandan soʻng mulkdor maʼlumotlarning toʻgʻriligini tekshiradi va imzolarni identifikatsiya qilishning tegishli vositalari (ERI, daktiloskopiya, elektron imzo, Mobil-ID va boshqalar) bilan tasdiqlaydi. Davlat xizmatlari markazi orqali murojaat etilganda, mulkdor shaxsan kelmagan taqdirda uning mazkur Nizomga 1-ilovaga muvofiq shaklda notarial tasdiqlangan arizasi (roziligi) taqdim etilishi mumkin. Davlat xizmatlari markazi yoki YIDXP orqali xizmat koʻrsatilganda, MvaFRB tomonidan lozim boʻlgan maʼlumotlar idoralararo elektron hamkorlik tizimi orqali olinadi. 26. Doimiy roʻyxatga olish mazkur Nizomga 6 va 7-ilovalarga muvofiq sxema asosida amalga oshiriladi. 27. Taqdim etilgan hujjatlarning va soʻrovnomadagi maʼlumotlarning toʻliq boʻlmasligi, ularda notoʻgʻri maʼlumotlar koʻrsatilishi, shuningdek, doimiy roʻyxatga olish uchun davlat boji toʻlamaslik doimiy roʻyxatga olishni rad etish uchun asos hisoblanadi. Doimiy roʻyxatga olishni boshqa asoslar boʻyicha rad etish taqiqlanadi. Doimiy roʻyxatga olishni rad etilishi yuzasidan sud tartibida shikoyat qilish mumkin. 28. Voyaga yetmaganlar doimiy roʻyxatga olingan, biroq “Manzil” tizimiga kiritilmagan hollarda, avvalgi yashash joyidagi MvaFRB tomonidan “Manzil” tizimiga kiritilishi shart. Roʻyxatning 2-bandi asosida doimiy roʻyxatga olinayotgan voyaga yetmaganlar avvalgi yashash joyi boʻyicha MvaFRBning doimiy roʻyxatga olinmaganligi toʻgʻrisidagi elektron maʼlumotnomasi asosida roʻyxatga olinadi. 29. Roʻyxatning 9 — 12-bandlari boʻyicha doimiy roʻyxatga olingan fuqarolar va ular bilan bir vaqtda doimiy roʻyxatga olinmagan oila aʼzolari (eri, xotini, shuningdek, oʻz oilasi boʻlmagan farzandlari) Toshkent shahri va Toshkent viloyatiga mulkdor roziligi bilan tegishincha Roʻyxatning 9 — 12-bandlari boʻyicha doimiy roʻyxatga olinadi. 30. MvaFRB tomonidan doimiy yoki vaqtincha roʻyxatga olingan 16 yoshdan 60 yoshgacha boʻlgan harbiy xizmatga majbur fuqarolar toʻgʻrisidagi maʼlumotlar hududiy mudofaa ishlari boʻlimlariga real vaqt rejimida elektron tizim orqali yuboriladi. 301. Jismoniy shaxslar doimiy yashash va vaqtincha turgan joyi boʻyicha roʻyxatdan oʻtish jarayonida ixtiyoriga koʻra ularning maʼlumotlari yangi yashash joyidagi davlat tibbiyot muassasasiga hisobga olinishi uchun “Manzil” avtomatlashtirilgan axborot tizimidan “Elektron sogʻliqni saqlash” axborot tizimiga yuboriladi. 31. Mulkdor (mulkdorlar) oʻz oila aʼzolarini va boshqa shaxslarni doimiy roʻyxatdan oʻtkazish huquqiga ega. Quyidagi fuqarolarni doimiy roʻyxatga olishda Oʻzbekiston Respublikasining Uy-joy kodeksida belgilangan bir kishi uchun turar-joy maydonining ijtimoiy normasi toʻgʻrisidagi qoidalar qoʻllanilmaydi: er-xotin — bir-birining doimiy roʻyxatga olingan uy-joy maydoniga; ota-onalar, farzandlar — bir-birining doimiy roʻyxatga olingan uy-joy maydoniga; bobo-buvi, nevaralar — bir-birining doimiy roʻyxatga olingan uy-joy maydoniga; vasiylikdagi (homiylikdagi) hamda oilaga tarbiyaga olingan (patronat) shaxslar — vasiy (xomiy), tutingan ota yoki ona doimiy roʻyxatga olingan uy-joy maydoniga; balogʻatga yetmagan, ota-onasi boʻlmagan tugʻishgan aka-ukalar, opa-singillar, shuningdek, mehnatga layoqatsiz tugʻishgan aka-ukalar, opa-singillar, agar ularning oʻz oilalari boʻlmasa, yoshidan qatʼi nazar, akasi, ukasi, opasi, singlisining roʻyxatga olingan uy-joy maydoniga; Toshkent shahri yoki Toshkent viloyatida doimiy roʻyxatga olingan tugʻishgan aka-ukalar, opa-singillar — bir-birining doimiy roʻyxatga olingan uy-joy maydoniga; ilgari mazkur aholi punktida yashagan, mehnat shartnomasi bilan ishlash uchun vaqtincha boshqa joyga ketgan shaxslar, shuningdek, amaldagi qonunchilikka muvofiq vaqtincha boshqa joyga ketganda, uy-joydan foydalanish huquqi saqlanib qoladigan fuqarolar — oldingi istiqomat joyiga yoki qarindoshlarining uy-joy maydoniga; ozodlikdan mahrum etish joylaridan ozod qilingan shaxslar — oldingi istiqomat joyiga, oʻz oila aʼzolarining, qarindoshlari yoki hukm qilingunga qadar yashab turgan boshqa shaxslarning uy-joy maydoniga; muddatli harbiy xizmat tugagandan soʻng Qurolli Kuchlar rezerviga boʻshatilgan harbiy xizmatchilar — oldingi istiqomat joyiga, ota-onasi yoki boshqa qarindoshlarining uy-joy maydoniga. 32. Fuqaroning doimiy roʻyxatga olinganligi quyidagi hollarda MvaFRB tomonidan bekor qilinadi: Oʻzbekiston Respublikasi hududida bir manzildan boshqa manzilga doimiy roʻyxatga olinganda; mulkdorning arizasiga koʻra — turar joyga nisbatan mulkiy huquqlarga yoki mulkdor bilan qarindoshlik aloqalariga ega boʻlmagan shaxslar (ushbu shaxslarning uy-joydan foydalanish huquqi sud tomonidan belgilangan holatlar yoki taraflar oʻrtasida boshqacha kelishuv mavjud boʻlgan holatlar bundan mustasno) hamda Oʻzbekiston Respublikasi Uy-joy kodeksida belgilangan bir kishi uchun turar joy maydonining ijtimoiy normasi toʻgʻrisidagi qoidalar asosida doimiy roʻyxatga olingan fuqarolar; mulkdor oʻzgarganda, uning arizasi va uy-joyga egalik qilishni tasdiqlovchi hujjatlar asosida; sudning fuqaroni uy-joydan foydalanish huquqini yoʻqotgan, shaxsni bedarak yoʻqolgan deb topish va koʻchirish haqidagi qarori asosida; fuqaro qonunda belgilangan tartibda xorijga doimiy yashashga ketganda; soxta hujjatlar yoki haqiqatga muvofiq boʻlmagan hujjatlar asosida doimiy roʻyxatga olinganligi aniqlanganda — sudning qonuniy kuchga kirgan ayblov hukmi asosida; umrbod ozodlikdan mahrum qilinganda — sudning qonuniy kuchga kirgan ayblov hukmi asosida; vafot etganda — FHDY organining oʻlim haqidagi guvohnomasi yoki maʼlumotnomasi asosida. Ozodlikdan mahrum etishga hukm qilingan shaxslarning doimiy roʻyxatini bekor qilish mahkumning ishonchnomasi asosida yoki uy-joy binosidan foydalanish huquqini yoʻqotganlik haqidagi sud qaroriga muvofiq amalga oshiriladi. 321. Mulkdor (mulkdorlar) fuqaroning doimiy roʻyxatga olinganligini bekor qilish uchun MvaFRBga quyidagi hujjatlar taqdim etadi: mulkdor (mulkdorlar)ning yoki qonunda belgilangan tartibda xorijga doimiy yashashga ketgan shaxsning erkin tarzda yozilgan arizasi yoxud notarial tasdiqlangan arizasi (roziligi), agar shaxsan borish imkoni mavjud boʻlmasa; uy-joyga egalik qilishini tasdiqlovchi va Nizomning 16-bandiga asosan roʻyxatga olishni bekor qilish uchun asos hisoblanadigan hujjat. Fuqaro xorijga doimiy yashashga ketayotganda, fuqarodan qoʻshimcha ravishda Oʻzbekiston Respublikasi hududida doimiy yashaydigan oʻz ota-onasining va turmush oʻrtogʻining (birgalikda chiqish holatlari bundan mustasno), shuningdek, agar birgalikdagi nikohdan voyaga yetmagan bolalari boʻlsa, Oʻzbekiston Respublikasida doimiy yashaydigan sobiq turmush oʻrtogʻining notarial tasdiqlangan roziligi, ular vafot etgan yoki bedarak yoʻqolgan hollarda esa — vafot etganlik toʻgʻrisidagi guvohnomaning yoki sudning shaxsni bedarak yoʻqolgan deb eʼtirof etish haqidagi qarorining notarial tasdiqlangan nusxasi talab etiladi. Doimiy yashash maqsadida xorijga chiqish uchun murojaat qilgan fuqaro yozma ravishda ogohlantiriladi. Fuqaroning doimiy roʻyxatga olinganligi hujjatlar qabul qilib olingandan soʻng bir kun ichida bekor qilinadi. 33. Doimiy roʻyxatga olish va doimiy roʻyxatga olinganlikni bekor qilish uchun asos boʻlgan hujjatlar nomenklatura boʻyicha yigʻmajildlarga tikiladi hamda MvaFRBda besh yil davomida saqlanadi. 34. Doimiy roʻyxatga olish rad etilgan taqdirda, fuqarolarga shu kunning oʻzida asoslantirilgan javob xati beriladi. 35. Fuqarolarning pasportida mavjud boʻlgan oldingi yashash manzili boʻyicha doimiy roʻyxatga olinganligi mazkur Nizomga 8-ilovaga muvofiq shtamp asosida bekor qilinadi. 36. Fuqaroni Toshkent shahrida va Toshkent viloyatida yashash joyi boʻyicha fuqaroning doimiy roʻyxatini bekor qilmagan holda, mulkdorning arizasida yoki soliq idoralarida hisobga olingan ijara shartnomasida koʻrsatilgan, biroq bir yildan ortiq boʻlmagan muddatga vaqtincha roʻyxatga olinadi. Doimiy roʻyxatga olinmaganlik vaqtincha roʻyxatga olishni rad etish uchun asos hisoblanmaydi. 37. Toshkent shahri yoki Toshkent viloyatidagi joylashtirish vositalariga kelgan fuqarolar ushbu joylashtirish vositalarining maʼmuriyati tomonidan, ular kelganlaridan keyin bu yerda boʻlish muddatidan va kelishining davriyligidan qatʼi nazar, shaxsini tasdiqlaydigan hujjatlar asosida vaqtincha roʻyxatga olinadi. Toshkent shahri yoki Toshkent viloyatidagi joylashtirish vositalari va davolash muassasalariga kelgan fuqarolar ushbu muassasalarning maʼmuriyati tomonidan, ular kelgan zahoti bu yerda boʻlish muddatidan va kelishining davriyligidan qatʼi nazar, shaxsini tasdiqlaydigan hujjatlar asosida “E-mehmon” avtomatlashtirilgan axborot tizimiga kiritish orqali vaqtincha roʻyxatga olinadi. 38. Toshkent shahri va Toshkent viloyatida vaqtincha roʻyxatdan oʻtish uchun fuqaro kelgan kunidan boshlab oʻn besh kun muddatda xohishiga koʻra, oʻziga qulay manzildagi MvaFRBga yoki Davlat xizmatlari markazlariga murojaat qiladi. Bundan tashqari, fuqaro YIDXP orqali mustaqil ravishda hisobga turishi mumkin. Koʻchmas mulk mulkdori tomonidan koʻchmas mulkning ijara (tekin foydalanish) shartnomasini soliq xizmati organlarida hisobga qoʻyish bilan bir vaqtda ijaraga oluvchi(lar) (tekin foydalanuvchi) shartnomada belgilangan muddatga vaqtincha turgan joyi boʻyicha roʻyxatga olinishi mumkin. Soliq xizmati organlarida hisobga olingan ijara (tekin foydalanish) shartnomasining amal qilish muddati tugagan yoki muddatidan oldin bekor qilinganda, vaqtincha roʻyxatga olish ham avtomatik ravishda (mulkdorning qoʻshimcha murojaatisiz va ijaraga oluvchi(lar)ning roziligisiz) bekor qilinadi. 39. Vaqtincha roʻyxatdan oʻtish uchun Davlat xizmatlari markazi orqali murojaat qilingan hollarda, turar joy egasi nomidan davlat xizmatlari markazi xodimi tomonidan, YIDXP orqali murojaat etgan taqdirda esa, mustaqil ravishda ushbu Nizomga 9-ilovaga muvofiq shakldagi soʻrovnoma elektron shaklda toʻldiriladi. Soʻrovnoma quyidagi hujjatlarga asosan toʻldiriladi: mulkdor va doimiy roʻyxatga olinayotgan fuqaroning pasporti yoki ID-kartasi; 16 yoshga toʻlmagan shaxslar uchun — tugʻilganlik toʻgʻrisidagi guvohnoma; Oʻzbekiston Respublikasi Qurolli Kuchlarining kontrakt boʻyicha harbiy xizmatchisining shaxsiy guvohnomasi (kazarmalar va kemalardan tashqarida yashaydigan harbiy xizmatchilar uchun); harbiy hisob hujjatlari. YIDXP orqali xizmat koʻrsatilganda, vakolatli organ tomonidan lozim boʻlgan maʼlumotlar idoralararo elektron hamkorlik orqali olinadi. Soliq idoralarida hisobga olingan ijara (tekin foydalanish) shartnomasi haqida maʼlumot taqdim etilganda, mulkdorning roziligi talab etilmaydi va mulkdor tomonidan koʻchmas mulkning ijara (tekin foydalanish) shartnomasini soliq xizmati organlarida hisobga qoʻyish bilan bir vaqtda ijaraga oluvchi(lar)ni vaqtincha roʻyxatga olish uchun soʻrovnoma yuborilmaganda, ijaraga oluvchi (tekin foydalanuvchi) mustaqil ravishda vaqtincha roʻyxatga olish uchun umumiy tartibda murojaat etadi. 40. Mulkdor nomidan notarial tasdiqlangan ishonchnoma orqali harakatlanayotgan shaxslar fuqaroni vaqtincha roʻyxatga olish uchun MvaFRBga murojaat qiladi. 41. Soʻrovnoma toʻldirilgandan soʻng arizachi maʼlumotlarning toʻgʻriligini tekshiradi va imzolarni identifikatsiya qilishning tegishli vositalari (ERI, daktiloskopiya, elektron imzo, Mobil-ID va boshqalar) bilan tasdiqlaydi. 42. Soʻrovnomada notoʻgʻri maʼlumotlar koʻrsatilishi (kadastr raqami, pasport maʼlumotlari, notarial tasdiqlangan rozilik xati), shuningdek, vaqtincha roʻyxatga olish uchun davlat bojini toʻlamaslik vaqtincha roʻyxatga olishni rad etish uchun asos hisoblanadi. Boshqa har qanday holat vaqtincha roʻyxatga olishni rad etishga asos boʻlmaydi. 43. Davlat xizmatlari markazlarida soʻrovnoma toʻldirilgach, Oʻzbekiston Respublikasi Ichki ishlar vazirligiga (keyingi oʻrinlarda — vakolatli organ) elektron tizim orqali yuboriladi. YIDXP orqali murojaat qilinganda esa soʻrovnoma avtomatik tarzda vakolatli organga yuboriladi. 44. Soʻrovnoma vakolatli organning elektron tizimiga va Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasiga kelib tushgan vaqtdan boshlab, onlayn tarzda koʻchmas mulk obyektlariga boʻlgan huquqlarning davlat reyestri bazasidan uy-joy va fuqaro haqidagi maʼlumotlar tekshiriladi. Koʻchmas mulk obyektlariga boʻlgan huquqlarning davlat reyestri bazasidan uy-joy va fuqaro haqidagi maʼlumotlar aniqlanmagan hollarda, mazkur maʼlumotlar Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi tomonidan bir kun ichida idoralararo maʼlumot almashinuv orqali taqdim etiladi. Tekshirish natijasiga koʻra, ushbu Nizomga 10-ilovaga muvofiq Toshkent shahrida va Toshkent viloyatida vaqtincha roʻyxatga olish toʻgʻrisida fuqaroning shaxsini tasdiqlaydigan hujjatga QR-CODE bilan himoyalangan qayd varagʻi (keyingi oʻrinlarda — vaqtincha roʻyxatga olish toʻgʻrisidagi qayd varagʻi) tegishli Davlat xizmatlari markaziga (oʻzi kelib murojaat qilgan taqdirda) yoki ariza beruvchiga (elektron shaklda murojaat etgan taqdirda) YIDXP orqali elektron shaklda yuboriladi. 45. Qoʻshimcha tekshirish talab etilgan taqdirda, ariza beruvchi tegishli maʼlumotnoma bilan YIDXP orqali xabardor qilinadi. Bunda qoʻshimcha tekshirish muddati uch kundan oshmasligi lozim. 46. Davlat xizmatlari markazi vaqtincha roʻyxatga olish toʻgʻrisidagi qayd varagʻi kelib tushgandan soʻng uni fuqaroning elektron manziliga yuboradi va bu haqda uni axborot-kommunikatsiya tizimi orqali xabardor qiladi. Fuqaroning soʻroviga koʻra, unga vaqtincha roʻyxatga olish toʻgʻrisidagi qayd varagʻi qogʻoz shaklda murojaat qilingan Davlat xizmatlari markazining muhri bilan tasdiqlangan holda taqdim etilishi mumkin. Davlat xizmatlari markazlari va vakolatli organ oʻrtasidagi axborot almashinuvi elektron raqamli imzoni majburiy tartibda qoʻllash orqali faqat himoyalangan idoralararo elektron oʻzaro bogʻlanish yordamida amalga oshiriladi. Davlat xizmatlari markazi va YIDXP orqali vaqtincha roʻyxatga olish mazkur Nizomga 11-ilovaga muvofiq sxema asosida amalga oshiriladi. 47. Vaqtincha roʻyxatdan oʻtish uchun MvaFRBga murojaat qilgan fuqarolar quyidagi hujjatlarni taqdim etadi: mulkdor va doimiy roʻyxatga olinayotgan fuqaroning pasporti yoki ID-kartasi; 16 yoshga toʻlmagan shaxslar uchun — tugʻilganlik toʻgʻrisidagi guvohnoma; Oʻzbekiston Respublikasi Qurolli Kuchlarining kontrakt boʻyicha harbiy xizmatchisining shaxsiy guvohnomasi (kazarmalar va kemalardan tashqarida yashaydigan harbiy xizmatchilar uchun); harbiy hisob hujjatlari; Nizomga 1-ilovaga muvofiq mulkdorning turar joy maydoni berish toʻgʻrisidagi arizasi (roziligi) yoxud notarial tasdiqlangan arizasi (roziligi), agar shaxsan oʻzi berish imkoni mavjud boʻlmasa. Soliq idoralarida hisobga olingan ijara shartnomasi haqida maʼlumot taqdim etilganda, mulkdorning turar joy maydoni berish toʻgʻrisidagi arizasi (roziligi) talab etilmaydi. Toshkent shahri va Toshkent viloyatiga respublikaning boshqa hududlaridan mavsumiy ish bilan shugʻullanishga (qurilish, qishloq xoʻjaligi va boshqalar) kelgan fuqarolar uchun mavsumiy ish haqida shartnoma yoki mavsumiy ish beruvchining arizasi boʻlsa, ushbu bandning oltinchi xatboshisidagi hujjatlar talab etilmaydi. Mulkdor tomonidan turar joy maydoni berish toʻgʻrisidagi ariza (roziligi) bilan birga hisobga turishi lozim boʻlgan fuqarolarning shaxsini tasdiqlovchi hujjatlari taqdim qilinganda, ushbu fuqarolarning shaxsan oʻzlari kelishi talab etilmaydi. 48. Ushbu Nizomning 47-bandida koʻrsatilgan tegishli hujjatlar toʻliq taqdim etilgandan keyin MvaFRB inspektori taqdim etilgan hujjatlarni oʻrganib chiqib, shu kunning oʻzida arizachiga vaqtincha roʻyxatga olish toʻgʻrisidagi qayd varagʻini beradi. Vaqtincha roʻyxatga olish toʻgʻrisidagi qayd varagʻi fuqaroning turgan joyida vaqtincha roʻyxatga olinganligini tasdiqlaydigan hujjat hisoblanadi va pasport yoki ID-karta, harbiy xizmatchining shaxsiy guvohnomasi yoki tugʻilganlik toʻgʻrisidagi guvohnoma (16 yoshga toʻlmagan shaxslar uchun) taqdim etilgan taqdirda, unda koʻrsatilgan muddat mobaynida haqiqiydir. MvaFRB orqali turgan joyi boʻyicha vaqtincha roʻyxatga olish mazkur Nizomga 12-ilovaga muvofiq sxema asosida amalga oshiriladi. MvaFRB inspektori vaqtincha roʻyxatga olish toʻgʻrisidagi qayd varagʻini rasmiylashtirib berishda fuqaroga qayta vaqtincha roʻyxatga olish tartibini va ariza topshirish muddatini tushuntiradi. 49. 16 yoshga toʻlmagan shaxsni vaqtincha roʻyxatga olishni rasmiylashtirishda uning shaxsini tasdiqlaganlik uchun javobgarlik ijaraga olingan uy-joyda birgalikda yashaydigan voyaga yetgan shaxs zimmasiga yuklanadi. 50. Roʻyxatga olinayotgan fuqaroning pasporti yoki ID-kartasiga vaqtincha roʻyxatga olish toʻgʻrisida belgi qoʻyilmaydi. 51. Toshkent shahri va Toshkent viloyatiga hisobga qoʻyilgan fuqaro vaqtincha roʻyxatga olish joyida yashashi kerak. 52. Taʼlim muassasalariga oʻqishga qabul qilingan fuqarolar turar joyi (uy-joy maydoni) boʻyicha vaqtincha roʻyxatga olinadi. Bunda taʼlim muassasasi tomonidan fuqaroning oʻqishga qabul qilinganligi toʻgʻrisidagi buyruqdan koʻchirma, uning shaxsini tasdiqlovchi hujjatdan nusxa (16 yoshga toʻlmagan shaxslar uchun tugʻilganlik toʻgʻrisidagi guvohnoma, 35x45 mm oʻlchamli ikkita fotosurat) va taʼlim muassasasi tomonidan turar joy bilan taʼminlanganligi toʻgʻrisida maʼlumotnoma hududiy MvaFRBga taqdim etiladi. 521. Qurilish obyektlarida yoki ishlab chiqarish (xizmat koʻrsatish) korxonalarida ishlash maqsadida kelgan va ushbu obyektlarining yashash uchun moslashtirilgan joylarida (vaqtincha inshootlar, moslashtirilgan binolar va konteyner uylarda) yashayotgan fuqarolar ushbu qurilish obyektlari yoki ishlab chiqarish (xizmat koʻrsatish) korxonalariga “Manzil” tizimi orqali vaqtincha turgan joyi boʻyicha roʻyxatga olinadi. Bunda fuqarolarni qurilish obyektlari yoki ishlab chiqarish (xizmat koʻrsatish) korxonalariga vaqtincha turgan joyi boʻyicha roʻyxatga olish mazkur qurilish obyektlari yoki ishlab chiqarish (xizmat koʻrsatish) korxonalarida yashash uchun moslashtirilgan joylarning mavjudligi, roʻyxatga olinayotgan fuqarolar turar joy bilan (texnika xavfsizligi, yongin xavfsizligi, sanitariya-epidemiologiya rejimi talablariga rioya etilgan holda) taʼminlanganligi hamda ularni vaqtincha turgan joyi boʻyicha roʻyxatga olish haqida qurilish obyektlari yoki ishlab chiqarish (xizmat koʻrsatish) korxonalari rahbarlarining xati (roziligi) asosida amalga oshiriladi. 53. Fuqaro taʼlim muassasasining turar joyidan boshqa turar joyda yashash istagini bildirganda, ushbu Nizomning 46-bandida koʻrsatilgan tegishli hujjatlar asosida fuqaro tanlagan joydagi MvaFRB tomonidan vaqtincha roʻyxatga olinadi. 54. Vaqtincha roʻyxatga olish umumiy asosda qayta rasmiylashtiriladi. Ushbu Nizomning 46-bandida nazarda tutilgan hujjatlarda notoʻgʻri maʼlumotlarning mavjudligi vaqtincha roʻyxatga olishni rasmiylashtirishni rad etish uchun asos boʻladi. Fuqarolarga Toshkent shahri va Toshkent viloyatida vaqtincha roʻyxatga olinishi rad etilgan taqdirda, MvaFRB inspektori tomonidan xulosa tuziladi. Ushbu xulosa MvaFRB boshligʻi tomonidan tasdiqlanadi, unda rad etishning aniq asoslari koʻrsatilgan boʻlishi kerak. Vaqtincha roʻyxatga olishni rad etilishi yuzasidan sud tartibida shikoyat qilish mumkin. 55. Vaqtincha roʻyxatga olish toʻgʻrisidagi qayd varagʻi yoʻqolgan yoki buzilgan taqdirda, fuqaro tegishli MvaFRBga oʻz shaxsini tasdiqlaydigan hujjatni taqdim etgan holda, vaqtincha roʻyxatga olish toʻgʻrisidagi qayd varagʻi yoʻqolishi yoki buzilishi holatlarini koʻrsatib, vaqtincha roʻyxatga olish toʻgʻrisidagi qayd varagʻining dublikatini rasmiylashtirish haqidagi arizani taqdim etadi. MvaFRB inspektori arizada koʻrsatilgan joyda ushbu fuqaroning vaqtincha roʻyxatga olinishi toʻgʻrisidagi maʼlumotlar mavjudligini tekshiradi. Ular tasdiqlangan taqdirda, ariza beruvchiga shu kunning oʻzida vaqtincha roʻyxatga olish toʻgʻrisidagi qayd varagʻining dublikatini rasmiylashtiradi. Qayd varagʻining dublikati fuqaro tomonidan YIDXP orqali elektron shaklda ham olinishi mumkin. 56. Vaqtincha roʻyxatga olish taʼlim muassasasi rahbariyati va ish beruvchining bildirishnomasi, mulkdor yoki fuqaroning tashabbusi bilan bekor qilinadi. 57. MvaFRB mulkdorning arizasi yoki taʼlim muassasasining bildirishnomasi asosida fuqaroning vaqtincha roʻyxatga olinganligini bekor qiladi. 58. Oʻqish Toshkent shahri va Toshkent viloyatidan tashqarida joylashgan boshqa taʼlim muassasasiga koʻchirilgan, fuqaro akademik taʼtil olgan yoki taʼlim muassasasidan oʻqishdan chetlatilgan taqdirda, ushbu muassasalar rahbariyati tegishli qaror qabul qilingan kunda bu haqda fuqaro turar joyi boʻyicha vaqtincha roʻyxatga olingan hududdagi MvaFRBni xabardor qilishi shart. Ish beruvchi mavsumiy ishchilar bilan shartnoma bekor qilingan kunda bu haqda fuqaro turar joyi boʻyicha hisobga qoʻyilgan hududdagi MvaFRBni xabardor qilishi shart. 59. Ichki ishlar organi tayanch punktining profilaktika inspektorlari oʻzlari xizmat koʻrsatadigan hududda pasport rejimi qoidalariga rioya etilishi yuzasidan nazoratni amalga oshiradi. 60. Ushbu Nizom talablariga rioya etilishi ichki ishlar organlari va mahalliy ijro etuvchi hokimiyat organlari tomonidan nazorat qilinadi. 61. Davlat hokimiyati organlari, davlat va xoʻjalik boshqaruvi organlari, respublika ahamiyatiga molik boshqa davlat tashkilotlari rahbarlari doimiy roʻyxatga olish masalasi boʻyicha ichki ishlar organiga yuboriladigan hujjatlarning haqiqiyligi va ishonchliligi uchun javob beradi. 62. Fuqarolardan ushbu Nizomda koʻrsatilgandan tashqari boshqa hujjatlarni taqdim etishni talab qilish, koʻchmas mulk obyektlariga boʻlgan huquqlarning davlat reyestri bazasida mavjud boʻlmagan hamda kadastr raqami boʻlmagan turar joylarga doimiy va vaqtincha roʻyxatga olish qatʼiyan taqiqlanadi. 63. Fuqaroni doimiy va vaqtincha roʻyxatga olishda uning koʻchmas mulk obyektlariga boʻlgan huquqlariga oid maʼlumot davlat reyestri bazasidan jismoniy shaxsning shaxsiy identifikatsiya raqami orqali olinadi. Mazkur raqam orqali tegishli maʼlumotni olish imkoni boʻlmaganda, fuqarodan kadastr raqamini taqdim qilish talab etiladi. 64. Fuqarolarni noturar joy binolarga doimiy roʻyxatga olish taqiqlanadi. Korxona, tashkilot yoki oʻquv muassasalarining tasarrufidagi uy-joylar, yotoqxonalarga fuqarolarni Ruyxatning 6 — 8-bandlariga asosan doimiy roʻyxatga olish hamda turgan joyi boʻyicha vaqtincha roʻyxatga olish mazkur korxona, tashkilot yoki oʻquv muassasasining ruxsat xati (roziligi) asosida amalga oshiriladi. 65. Toshkent shahrida va Toshkent viloyatida doimiy roʻyxatga olinmagan fuqarolarning yashashi uchun turar joy maydoni taqdim etadigan mulkdor turar joy maydoni berilgan kundan boshlab, oʻn besh kun mobaynida ushbu shaxslar toʻgʻrisida ichki ishlar organlarini xabardor qilishi shart. 66. Chegara zonasida joylashgan aholi punktlarida doimiy va vaqtincha roʻyxatga olish uchun ushbu zonaga kirishga yashash joyi boʻyicha ichki ishlar organlaridan chegara zonasiga kirishdan oldin belgilangan tartibda olingan ruxsatnoma ham taqdim etiladi. 67. Fuqaroni doimiy va vaqtincha roʻyxatga olish, doimiy roʻyxatga olinganlikni bekor qilish belgilangan tartibda rasmiylashtirilgan ishonchnoma asosida ham amalga oshirilishi mumkin. 68. Chaqiriluvchilar va harbiy xizmatga majburlar harbiy hisob hujjatlari asosida doimiy yoki vaqtincha roʻyxatga olinganidan soʻng MvaFRB tomonidan tegishliligi boʻyicha tuman (shahar) mudofaa ishlari boʻlimiga elektron tizimda mazkur Nizomga 3 yoki 9-ilovalariga muvofiq shaklda soʻrovnoma yuboriladi. Mudofaa ishlari boʻlimi mazkur soʻrovnoma asosida harbiy xizmatga majburlar hamda chaqiriluvchilarni harbiy roʻyxatga oladi va harbiy hisobdan chiqarish toʻgʻrisida oldingi harbiy roʻyxatda turgan mudofaa ishlari boʻlimiga xabarnoma yuboradi. Chaqiriluvchilar va harbiy xizmatga majburlar tomonidan harbiy hisob hujjatlarini taqdim etmaslik doimiy roʻyxatga olishni rad etishga asos boʻladi. 69. Bir nechta uyga yoki kvartiraga ega boʻlgan mulkdor ulardan faqat bittasiga doimiy roʻyxatga olinishi mumkin. 70. Ushbu Nizomning buzilishida aybdor boʻlgan shaxslar Oʻzbekiston Respublikasi qonunchilik hujjatlariga muvofiq javobgar boʻladilar. I. Ariza beruvchi toʻgʻrisida maʼlumot: 1. Familiyasi 2. Ismi 3. Otasining ismi 4. Tugʻilgan sanasi va joyi 5. Pasport (kontrakt boʻyicha harbiy xizmatchining shaxsiy guvohnomasi) maʼlumotlari (seriyasi va raqami) 6. Harbiy xizmatga aloqadorligi: 6.1. Chaqiruv uchastkasida qayd etilganligi haqidagi guvohnoma (chaqiriluvchi uchun) (seriyasi va raqami, qaysi tuman (shahar) mudofaa ishlari boʻlimi tomonidan berilgani) 6.2. Harbiy guvohnoma va zaxiradagi ofitserning guvohnomasi (harbiy xizmatga majburlar uchun) (seriyasi va raqami) 7. Avvalgi yashagan manzili 8. Doimiy roʻyxatga olinayotgan manzil 9. Kelishdan maqsadi 10. Qayerda va qaysi lavozimda ishlaydi 11. Telefon raqami 12. Elektron pochta manzili (mavjud boʻlganda) II. Uy-joy mulkdori (mulkdorlari) yoki uy-joy bergan yuridik shaxs haqida maʼlumot: 1. F.I.O. yoki yuridik shaxs nomi 2. Doimiy roʻyxatga olinayotgan manzil yoki yuridik manzil 3. Kadastr yoki order raqami III. Voyaga yetmagan oila aʼzolari: Qarindoshlik darajasi F.I.O. Tugʻilgan yili va joyi Oʻgʻli Qizi Bosqichlar Subyektlar Tadbirlar Bajarish muddatlari 1-bosqich Ariza beruvchi (mulkdor) 1. Doimiy roʻyxatga olish uchun Migratsiya va fuqarolikni rasmiylashtirish boʻlimiga oʻzi kelib murojaat qiladi. 2. Doimiy roʻyxatga olinish uchun qonunchilik hujjatlari bilan belgilangan hujjatlarni taqdim etadi. 3. Davlat xizmatlari koʻrsatilishi uchun davlat bojini toʻlaydi. Murojaat qilinganda 2-bosqich Migratsiya va fuqarolikni rasmiylashtirish boʻlimi Taqdim etilgan hujjatlar asosida soʻrovnoma shaklini toʻldirib, avtomatlashtirilgan axborot tizimiga yuboradi. Ariza toʻldirilgandan keyin 10 daqiqa mobaynida 3-bosqich 1. Migratsiya va fuqarolikni rasmiylashtirish bosh boshqarmasi 2. “Davergeodezkadastr” qoʻmitasi Soʻrovnoma tushgandan keyin fuqaro haqidagi maʼlumotlarni avtomatik tarzda tegishli maʼlumotlar bazalaridan tekshiradi. 10 daqiqa davomida 4-bosqich Migratsiya va fuqarolikni rasmiylashtirish boʻlimi Fuqaroning pasportiga avvalgi yashash manzilidagi doimiy roʻyxatini bekor qilinganligi toʻgʻrisida shtamp bosish yoʻli bilan bekor qiladi va fuqaroning xohishiga koʻra doimiy roʻyxatga olinganligi haqida QR-CODE bilan himoyalangan qayd varagʻini taqdim etadi. Murojaat qilingan kunning oʻzida 5-bosqich Migratsiya va fuqarolikni rasmiylashtirish boʻlimi Hududiy mudofaa boʻlimiga fuqaro ?oimiy roʻyxatga olinganligi haqida elektron tizim orqali maʼlumot yuboradi. Jismoniy shaxsning ixtiyoriga koʻra davlat tibbiyot muassasasiga fuqaro doimiy roʻyxatga olinganligi haqida elektron tizim orqali maʼlumot yuboradi. Real vaqt rejimida Bosqichlar Subyektlar Tadbirlar Bajarish muddatlari 1-bosqich Ariza beruvchi (mulkdor 1. Doimiy roʻyxatga olinish uchun YIDXPda roʻyxatdan oʻtadi. 2. Davlat xizmatlari koʻrsatilishi uchun davlat bojini toʻlaydi. Murojaat qilinganda 2-bosqich YIDXP Soʻrovnoma shaklini toʻldirib, vakolatli organga yuboradi. Real vaqt rejimida 3-bosqich Vakolatli organ 1. Soʻrovnoma tushgandan keyin fuqaro haqidagi maʼlumotlarni avtomatik tarzda tegishli maʼlumotlar bazalaridan tekshiradi. 2. Fuqaroning doimiy roʻyxatga olinishi haqida QR-CODE bilan himoyalangan qayd varagʻini rasmiylashtiradi va ariza beruvchiga (elektron tarzda) yuboradi. 3. Hududiy mudofaa boʻlimiga fuqaro doimiy roʻyxatga olinganligi haqida elektron tizim orqali maʼlumot yuboradi. 4. Jismoniy shaxsning ixtiyoriga koʻra davlat tibbiyot muassasasiga fuqaro doimiy roʻyxatga olinganligi haqida elektron tizim orqali maʼlumot yuboradi. 1 kun mobaynida 4-bosqich YIDXP Qayd varagʻi kelib tushgandan soʻng uni ariza beruvchining elektron manziliga yuboradi va ariza beruvchini bu haqda axborot-kommunikatsiya tizimi orqali xabardor qiladi. Real vaqt rejimida I. Ariza beruvchi toʻgʻrisida maʼlumot: 1. Familiyasi 2. Ismi 3. Otasining ismi 4. Tugʻilgan joyi va sanasi 5. Pasport maʼlumotlari (seriyasi va raqami) 6. Harbiy xizmatga aloqadorligi:* 6.1. Chaqiruv uchastkasida qayd etilganligi haqidagi guvohnoma (chaqiriluvchi uchun) (seriyasi va raqami, qaysi tuman (shahar) mudofaa ishlari boʻlimi tomonidan berilgani) 6.2. Harbiy guvohnoma va zaxiradagi ofitserning guvohnomasi (harbiy xizmatga majburlar uchun) (seriyasi va raqami) 7. Doimiy roʻyxatga olingan manzili 8. Vaqtincha turgan joyi boʻyicha roʻyxatga olinayotgan manzili 9. Kelishdan maqsadi va muddati 10. Qayerda va qaysi lavozimda ishlaydi 11. Telefon raqami 12. Elektron pochta manzili II. Uy-joy mulkdori (mulkdorlari) yoki uy-joy bergan yuridik shaxs haqida maʼlumot: 1. F.I.O. yoki yuridik shaxs nomi 2. Doimiy roʻyxat manzili yoki yuridik manzil 3. Kadastr raqami 4. Uy-joy bergan yuridik shaxsning aloqa xati III. Voyaga yetmagan oila aʼzolari: Qarindoshlik darajasi F.I.O. Tugʻilgan yili va joyi Oʻgʻli Qizi Bosqichlar Subyektlar Tadbirlar Bajarish muddatlari 1-bosqich Ariza beruvchi 1. Vaqtincha turgan joyi boʻyicha roʻyxatga olish uchun tuman (shahar) ichki ishlar boʻlimlari (boshqarmalari) Migratsiya va fuqarolikni rasmiylashtirish boʻlim yoki boʻlinmasiga uy egasi bilan birga murojaat qiladi. 2. Vaqtincha turgan joyi boʻyicha roʻyxatga olish uchun qonunchilik hujjatlari bilan belgilangan hujjatlarni taqdim etadi. 3. Davlat xizmatlari koʻrsatilishi uchun davlat bojini toʻlaydi. Murojaat qilinganda 2-bosqich Migratsiya va fuqarolikni rasmiylashtirish boʻlimi Taqdim etilgan hujjatlar asosida soʻrovnoma shaklini toʻldirib, avtomatlashtirilgan axborot tizimiga yuboradi. Soʻrovnoma toʻldirilgandan keyin 10 daqiqa mobaynida 3-bosqich Migratsiya va fuqarolikni rasmiylashtirish bosh boshqarmasi 1. Soʻrovnoma tushgandan keyin fuqaro haqidagi maʼlumotlarni avtomatik tarzda tegishli maʼlumotlar bazalaridan tekshiradi. 2. Fuqaroni vaqtincha turar joyi boʻyicha roʻyxatga qoʻyish haqida QR-CODE bilan himoyalangan qayd varagʻini rasmiylashtiradi hamda Migratsiya va fuqarolikni rasmiylashtirish boʻlimiga yuboradi. 10 daqiqa mobaynida 4-bosqich Migratsiya va fuqarolikni rasmiylashtirish boʻlimi Qayd varagʻi kelib tushgandan soʻng uni rasmiylashtirib, ariza taqdim etadi. Jismoniy shaxsning ixtiyoriga koʻra davlat tibbiyot muassasasiga fuqaro doimiy roʻyxatga olinganligi haqida elektron tizim orqali maʼlumot yuboradi. 10 daqiqa mobaynida Bosqichlar Subyektlar Tadbirlar Bajarish muddatlari 1-bosqich Ariza beruvchi 1. Vaqtincha turgan joyi boʻyicha roʻyxatga olish uchun Davlat xizmatlari markaziga oʻzi kelib murojaat qiladi yoki YIDXPda roʻyxatdan oʻtadi. 2. Davlat xizmatlari koʻrsatilishi uchun davlat bojini toʻlaydi. 1. Xohishiga koʻra 2. Murojaat qilinganda 2-bosqich 1. Davlat xizmatlari markazi 2. YIDXP Soʻrovnoma shaklini toʻldirib, vakolatli organga yuboradi. 1. Soʻrovnoma toʻldirilgandan keyin 1 soat mobaynida 2. Real vaqt rejimida 3-bosqich Vakolatli organ 1. Soʻrovnoma tushgandan keyin fuqaro haqidagi maʼlumotlarni avtomatik tarzda tegishli maʼlumotlar bazalaridan tekshiradi. 1 ish kuni mobaynida 2. fuqaroni vaqtincha turar joyi boʻyicha roʻyxatga qoʻyish haqida BARE-CODE bilan himoyalangan qayd varagʻini rasmiylashtiradi va Davlat xizmatlari markaziga (oʻzi kelib murojaat etgan taqdirda) yoki ariza beruvchiga (elektron tarzda murojaat etgan taqdirda) yuboradi. 3. Jismoniy shaxsning ixtiyoriga koʻra davlat tibbiyot muassasasiga fuqaro doimiy roʻyxatga olinganligi haqida elektron tizim orqali maʼlumot yuboradi. 4-bosqich 1. Davlat xizmatlari markazi 2. YIDXP Qayd varagʻi kelib tushgandan soʻng uni ariza beruvchining elektron manziliga yuboradi va ariza beruvchini bu haqda axborot-kommunikatsiya tizimi orqali xabardor qiladi. 1. 10 daqiqa mobaynida 2. Real vaqt rejimida 1. Vazirlar Mahkamasining 1994-yil 3-noyabrdagi 533-son qarori bilan tasdiqlangan Davlat bojlari stavkalari (Oʻzbekiston Respublikasi QT, 1994-y. 11-son, 49-modda) 7-bandining “b” kichik bandi quyidagi tahrirda bayon etilsin: “b) Oʻzbekiston Respublikasi fuqarolarini propiska qilganlik va propiskadan chiqarganlik uchun, shuningdek, turgan joyi boʻyicha hisobga qoʻyish uchun — bazaviy hisoblash miqdorining 2 foizi miqdorida”. 2. Vazirlar Mahkamasining 1996-yil 21-noyabrdagi 408-son qarori bilan tasdiqlangan Chet el fuqarolari va fuqaroligi boʻlmagan shaxslarning Oʻzbekiston Respublikasida boʻlishi qoidalari 5-bandining birinchi va ikkinchi xatboshilaridagi “turizm operatorlari” soʻzlari “turoperator va turagent” soʻzlari bilan almashtirilsin. 4. Vazirlar Mahkamasining “Oʻzbekiston Respublikasi Prezidentining “Chet el fuqarolari va fuqaroligi boʻlmagan shaxslarni doimiy va vaqtincha propiska qilish tartibini takomillashtirish chora-tadbirlari toʻgʻrisida” 2018-yil 28-avgustdagi PQ-3924-son qarorini amalga oshirish chora-tadbirlari haqida”gi 2018-yil 22-oktabrdagi 845-son qarorida (Oʻzbekiston Respublikasi QT, 2018-y., 10-son, 258-modda): a) 1-ilovada: 2-bandning uchinchi xatboshidagi “besh” soʻzi “oʻn” soʻzi bilan almashtirilsin; 3-band quyidagi tahrirda bayon etilsin: “3. Fuqarolarni doimiy propiska qilish, propiskadan chiqarish va turgan joyi boʻyicha hisobga olish xizmatlari ularga qulay boʻlgan tuman (shahar) ichki ishlar boʻlimlari tomonidan amalga oshiriladi hamda jamoat xavfsizligini taʼminlash hamda huquqbuzarliklarning oldini olish, shuningdek, aholi migratsiyasini hisobga olish maqsadida fuqaroning viloyat hududining muayyan joyida yashashi yoki vaqtincha boʻlishi holatini aniqlashni nazarda tutadi. Doimiy propiskaga ega boʻlish va turgan joylari boʻyicha hisobda turish uchun fuqarolar Davlat xizmatlari markazlariga yoki Oʻzbekiston Respublikasi Yagona interaktiv davlat xizmatlari portali (keyingi oʻrinlarda YIDXP deb ataladi) orqali murojaat qilishlari ham mumkin”; quyidagi mazmundagi 41-band qoʻshilsin: “41. Boshqa hududlardan kelgan hamda bir manzildan ikkinchi manzilga koʻchib utayotgan voyaga yetmaganlarni doimiy propiska qilish ular qayd qilingan ota-onalarining, vasiy(homiy)larining ketish manzil varaqalarining nusxasi asosida, ota-onalarisiz kelgan hollarda esa doimiy propiska qilish avvalgi yashash joyidagi ichki ishlar organlari tomonidan tugʻilganlik haqidagi guvohnoma asosida berilgan ketish manzil varaqasi asosida amalga oshiriladi. Voyaga yetmaganlar qayd qilinmagan yoki doimiy propiska qilinmagan hollarda, avvalgi yashash joyi boʻyicha TSHIIB MvaFRBning ushbu holatni tasdiqlovchi maʼlumotnomasi asosida propiska qilinadi”; 9-bandga qoʻyidagi mazmundagi ikkinchi xatboshi qoʻshilsin: “Doimiy propiska qilish mazkur Nizomga 1a-ilovaga muvofiq sxema asosida amalga oshiriladi”; 15-bandga qoʻyidagi mazmundagi ikkinchi xatboshi qoʻshilsin: “Doimiy propiskadan chiqarish mazkur Nizom 6a-ilovaga muvofiq sxema asosida amalga oshiriladi”; 16-bandning birinchi va ikkinchi xatboshilaridagi “besh” soʻzi “oʻn” soʻzi bilan almashtirilsin; quyidagi mazmundagi 171 — 1712-bandlar qoʻshilsin: “171. Viloyatlarda hisobda turish uchun fuqaro kelgan kunidan boshlab oʻn kun muddatda xohishiga koʻra, oʻziga qulay manzildagi MvaFRBga yoki Davlat xizmatlari markazlariga murojaat qiladi. Bundan tashqari, fuqaro YIDXP orqali mustaqil ravishda hisobga turishi mumkin. 172. Hisobda turish uchun Davlat xizmatlari markazi orqali murojaat qilingan hollarda, fuqaro va turar joy egasi nomidan Davlat xizmatlari markazi xodimi tomonidan, YIDXP orqali murojaat etgan taqdirda esa, mustaqil ravishda ushbu Nizomga 16-ilovaga muvofiq shakldagi soʻrovnoma elektron tarzda toʻldiriladi. Soʻrovnoma quyidagi hujjatlarga asosan toʻldiriladi: uy-joy mulkdori va fuqaroning pasporti; uy-joy kadastr hujjatlari (kadastr pasporti, koʻchmas mulk obyektlariga boʻlgan huquqlarning davlat reyestridan koʻchirma); 16 yoshga toʻlmagan shaxslar uchun — tugʻilganlik toʻgʻrisidagi guvohnoma; kontrakt boʻyicha harbiy xizmatchining shaxsiy guvohnomasi yoki Oʻzbekiston Respublikasi Qurolli Kuchlari ofitserining shaxsiy guvohnomasi (kazarmalar va kemalardan tashqarida yashaydigan harbiy xizmatchilar uchun) va pasport nusxasi. Yagona interaktiv davlat xizmatlari portali orqali xizmat koʻrsatilganda vakolatli organ tomonidan lozim boʻlgan maʼlumotlar idoralararo elektron hamkorlik yoʻli orqali olinadi. 173. Uy-joy mulkdori (mulkdorlari) nomidan notarial tasdiqlangan ishonchnoma orqali harakatlanayotgan shaxslar fuqaroni turar joyga hisobga qoʻyishga rozilik berish uchun MvaFR boʻlinmasiga murojaat qiladilar. 174. Zarur maʼlumotlar soʻrovnomaga kiritilgandan soʻng uy-joy mulkdori (mulkdorlari) uni oʻzlarining ERI bilan tasdiqlaydilar. ERI kaliti boʻlmagan hollarda, tegishli imzolar identifikatsiya qilishning boshqa vositalari (daktiloskopiya, elektron imzo va boshqalar) bilan ham tasdiqlanishi mumkin. 175. Soʻrovnomada notoʻgʻri maʼlumotlar koʻrsatilishi (kadastr hujjatlari, pasport maʼlumotlari, notarial tasdiqlangan rozilik xati), shuningdek, davlat xizmati koʻrsatish uchun davlat bojini toʻlamaslik davlat xizmati koʻrsatishni rad etish uchun asos hisoblanadi. Boshqa har qanday holat davlat xizmati koʻrsatishni rad etishga asos boʻlmaydi. 176. Fuqaro davlat xizmatidan foydalanishdan uni koʻrsatishning har qanday bosqichida bosh tortish huquqiga ega. 177. Davlat xizmatlari markazlarida soʻrovnoma toʻldirilgach, Oʻzbekiston Respublikasi Ichki ishlar vazirligiga (keyingi oʻrinlarda vakolatli organ deb ataladi) elektron tizim orqali yuboriladi. YIDXP orqali murojaat qilinganda esa, soʻrovnoma avtomatik tarzda vakolatli organga yuboriladi. 178. Soʻrovnoma vakolatli organning elektron tizimiga va Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasiga kelib tushgan vaqtdan boshlab 1 kun mobaynida mavjud maʼlumotlar bazasidan uy-joy va fuqaro haqidagi maʼlumotlar avtomatik tarzda tekshiriladi. Tekshirish natijasiga koʻra, ushbu Nizomga 8-ilovaga muvofiq turgan joyida hisobga olish toʻgʻrisida fuqaroning shaxsini tasdiqlaydigan hujjatga BARE-CODE bilan himoyalangan qayd varagʻini (keyingi oʻrinlarda qayd varagʻi deb ataladi) tegishli Davlat xizmatlari markaziga (oʻzi kelib murojaat qilgan taqdirda) yoki ariza beruvchiga (elektron tarzda murojaat etgan taqdirda) YIDXP orqali elektron tarzda yuboriladi. 179. Qoʻshimcha tekshirish talab etilgan hollarda esa, elektron tizim orqali tegishli maʼlumotnoma Davlat xizmatlari markaziga yuboriladi. Bunda qoʻshimcha tekshirish muddati 3 kundan oshmasligi lozim. 1710. Davlat xizmatlari markazi qayd varagʻi kelib tushgandan soʻng uni fuqaroning elektron manziliga yuboradi va fuqaroni bu haqda axborot-kommunikatsiya tizimi orqali xabardor qiladi. Fuqaroning soʻroviga koʻra, unga qayd varagʻi qogʻoz shaklda murojaat qilgan Davlat xizmatlari markazining muhri bilan tasdiqlangan holda taqdim etilishi mumkin. 1711. Davlat xizmatlari markazlari va vakolatli organ oʻrtasidagi axborot almashinuvi ERI majburiy tartibda qoʻllash orqali faqat himoyalangan idoralararo elektron oʻzaro bogʻlanish yordamida amalga oshiriladi. 1712. Davlat xizmatlari markazi va YIDXP orqali Davlat xizmati koʻrsatish mazkur Nizomga 9-ilovaga muvofiq sxema asosida amalga oshiriladi”; 18-bandda: birinchi xatboshi qoʻyidagi tahrirda bayon etilsin: “18. Hisobda turish uchun MvaFRBga murojaat qilgan fuqarolar quyidagi hujjatlarni taqdim etadi:”; ikkinchi xatboshidagi “7” raqami “9a” raqami bilan almashtirilsin. qoʻyidagi mazmundagi toʻqqizinchi xatboshi qoʻshilsin: “Uy-joy mulkdori (mulkdorlari) tomonidan turar joy maydoni berish toʻgʻrisidagi arizasi (roziligi) bilan birga hisobga turishi lozim boʻlgan fuqarolarning shaxsini tasdiqlovchi hujjatlari taqdim qilinganda, ushbu fuqarolarning shaxsan oʻzlari kelishi talab etilmaydi”; 19-band qoʻyidagi tahrirda bayon etilsin: “19. Mazkur Nizomning 18-bandida koʻrsatilgan tegishli hujjatlar toʻliq taqdim etilgandan keyin TSHIIB MvaFRB inspektori arizani mazkur Nizomga 9b-ilovaga muvofiq shakldagi Fuqarolarning turgan joyi boʻyicha hisobga olinishi yuzasidan yozgan arizalarini qayd etish kitobida roʻyxatdan oʻtkazadi, shuningdek, taqdim etilgan hujjatlarni oʻrganib chiqib, shu kunning oʻzida ariza beruvchiga BARE-CODE bilan himoyalangan qayd varagʻini (keyingi oʻrinlarda hisobga olish toʻgʻrisidagi qayd varagʻi deb ataladi) beradi. Hisobga olish toʻgʻrisidagi qayd varagʻi fuqaroning turgan joyida hisobga olinganligini tasdiqlaydigan hujjat hisoblanadi va pasport, harbiy xizmatchining shaxsiy guvohnomasi yoki tugʻilganlik toʻgʻrisidagi guvohnoma (16 yoshga toʻlmagan shaxslar uchun) koʻrsatilgan taqdirda, unda koʻrsatilgan muddat mobaynida haqiqiydir. TSHIIB MvaFRB inspektori qayd varagʻini rasmiylashtirib berishda fuqaroga qayta hisobga olish tartibini va ariza topshirish muddatini tushuntiradi. Migratsiya xizmatlari orqali turgan joyi boʻyicha hisobga olish mazkur Nizomga 9V-ilovaga muvofiq sxema asosida amalga oshiriladi”; 22-bandda: birinchi xatboshiga qoʻyidagi mazmundagi jumla qoʻshilsin: “Bunda taʼlim muassasasi tomonidan fuqaroning oʻqishga qabul qilinganligi toʻgʻrisidagi buyruqdan koʻchirma, uning shaxsini tasdiqlovchi hujjatidan nusxa (16 yoshga toʻlmagan shaxslar uchun tugʻilganlik toʻgʻrisidagi guvohnoma, 35x45 mm. oʻlchamli ikkita fotosurat) va taʼlim muassasasi tomonidan turar joy bilan taʼminlanganligi toʻgʻrisida maʼlumotnoma hududiy TSHIIB MvaFRBga taqdim etiladi. Agar fuqaro oliy taʼlim muassasasiga qabul qilingan boʻlsa, hisobga olish uchun davlat boji toʻlashi lozim boʻladi”; quyidagi mazmundagi ikkinchi xatboshi qoʻshilsin: “Fuqaro taʼlim muassasasining turar joyidan boshqa turar joyda yashash istagini bildirganda, mazkur Nizomning 172 va 18-bandlarida koʻrsatilgan tegishli hujjatlar asosida fuqaro tanlagan joyidagi TSHIIB MvaFRB tomonidan hisobga olinadi”; ikkinchi va uchinchi xatboshilar tegishincha uchinchi va toʻrtinchi xatboshilar deb hisoblansin; quyidagi mazmundagi 221-band qoʻshilsin: “221. Davlat xizmatlari koʻrsatish uchun bazaviy hisoblash miqdorining 2 foizi miqdorida davlat boji undiriladi. Davlat boji summasi quyidagi tartibda taqsimlanadi: a) Davlat xizmatlari markazlariga oʻzi kelib murojaat etganda: 20 foizi — tegishlicha Oʻzbekiston Respublikasi Adliya vazirligi huzuridagi Davlat xizmatlari agentligining budjetdan tashqari jamgʻarmasiga yoʻnaltiriladi; 10 foizi — Oʻzbekiston Respublikasi Ichki ishlar vazirligining budjetdan tashqari jamgʻarmasiga yoʻnaltiriladi; qolgan mablagʻlar — Oʻzbekiston Respublikasining Davlat budjetiga hisobiga oʻtkaziladi; b) MvaFRBga oʻzi kelib murojaat etganda: 10 foizi — Oʻzbekiston Respublikasi Ichki ishlar vazirligining budjetdan tashqari jamgʻarmasiga yoʻnaltiriladi; qolgan mablagʻlar — Oʻzbekiston Respublikasining Davlat budjetiga hisobiga oʻtkaziladi; v) YIDXP orqali murojaat etilganda: 10 foizi — Oʻzbekiston Respublikasi Adliya vazirligi huzuridagi Davlat xizmatlari agentligining budjetdan tashqari jamgʻarmasiga yoʻnaltiriladi; 10 foizi — Oʻzbekiston Respublikasi Prezidenti huzuridagi Loyiha boshqaruvi milliy agentligi qoshidagi “Elektron hukumat va raqamli iqtisodiyot loyihalarini boshqarish markazi” DUKning hisobraqamiga oʻtkaziladi; 10 foizi — Oʻzbekiston Respublikasi Ichki ishlar vazirligining budjetdan tashqari jamgʻarmasiga yoʻnaltiriladi; qolgan mablagʻlar — Oʻzbekiston Respublikasining Davlat budjetiga hisobiga oʻtkaziladi. Xizmat koʻrsatishdan Oʻzbekiston Respublikasi Ichki ishlar vazirligi budjetdan tashqari jamgʻarmasining shaxsiy hisobraqamiga tushgan mablagʻlar migratsiya va fuqarolikni rasmiylashtirish xizmatining moddiy-texnik bazasini mustahkamlashda va xodimlarni ragʻbatlantirishda foydalaniladi”; 23-banddagi “18-bandida” soʻzlari “171 va 18-bandlarida” soʻzlari bilan almashtirilsin; quyidagi mazmundagi 251-band qoʻshilsin: “251. Hisobga olishni bekor qilish taʼlim muassasasi rahbariyati va ish beruvchining bildirishnomasi, uy-joy mulkdori (mulkdorlari) yoki fuqaroning tashabbusi bilan amalga oshiriladi. TSHIIB MvaFRBlar fuqaro va uy-joy mulkdori (mulkdorlari) oʻrtasida tuzilgan ijara shartnomasi bekor qilinganligini tasdiqlovchi hujjat taqdim etilgandan soʻng fuqaroni hisobga olishni bekor qiladi”; quyidagi mazmundagi 281 va 282-bandlar qoʻshilsin: “281. Fuqarolardan mazkur Nizomda koʻrsatilgandan tashqari boshqa hujjatlarni taqdim etishni talab qilish, “Davergeodezkadastr” qoʻmitasining bazasida mavjud boʻlmagan hamda kadastr raqami boʻlmagan turar joylarga doimiy propiska qilish, doimiy propiskadan chiqarish va turgan joyi boʻyicha hisobga olish qatʼiyan taqiqlanadi. 282. TSHIIB MvaFRB tomonidan doimiy propiska qilish, propiskadan chiqarish va turgan joyi boʻyicha hisobga turish uchun taqdim qilingan hujjatlarning nusxalari asli bilan bir xilligi tekshirilib, qabul qilinadi va ularning nusxalari muhr bilan tasdiqlanadi”; 30-banddagi “besh” soʻzi “oʻn” soʻzi bilan almashtirilsin. mazkur oʻzgartirish va qoʻshimchalarga ilovaga muvofiq tahrirdagi 1a va 6a-ilovalar bilan toʻldirilsin. 7, 8 va 9-ilovalar mazkur oʻzgartirish va qoʻshimchalarga ilovaga muvofiq tahrirda bayon etilsin; mazkur oʻzgartirish va qoʻshimchalarga ilovaga muvofiq tahrirdagi 9a, 9b va 9v-ilovalar qoʻshilsin. Bosqichlar Subyektlar Tadbirlar Bajarish muddatlari 1-bosqich Ariza beruvchi 1. Doimiy propiska qilishuchun tuman (shahar) ichki ishlar boʻlimlari (boshqarmalari) Migratsiya va fuqarolikni rasmiylashtirish boʻlimiga oʻzi kelib murojaat qilish. 2. Doimiy propiska qilishuchun qonun hujjatlari bilan belgilangan hujjatlarni taqdim etish. 3. Xizmatni koʻrsatish uchun davlat bojini toʻlash. Murojaat qilinganda 2-bosqich Migratsiya va fuqarolikni rasmiylashtirish boʻlimi Taqdim etilgan hujjatlar asosida soʻrovnoma shaklini toʻldirib avtomatlashtirilgan axborot tizimiga yuborish. Ariza toʻldirilgandan keyin 10 daqiqa mobaynida 3-bosqich 1. Migratsiya va fuqarolikni rasmiylashtirish bosh boshqarmasi 2. “Davergeodezkadastr” qoʻmitasi Soʻrovnoma tushganidan keyin fuqaro haqidagi maʼlumotlar avtomatik tarzda tegishli maʼlumotlar bazalaridan tekshirish. 10 daqiqa davomida 4-bosqich Ariza beruvchi Doimiy propiska qilinayotgan hududdagi Mudofaa ishlari boʻyicha boʻlimga oʻzi kelib murojaat qilish. 1 ish kuni davomida 5-bosqich Mudofaa ishlari boʻyicha boʻlim Harbiy hisobga olinganligi haqidagi tegishli muhrni qoʻyish. 10 daqiqa davomida 6-bosqich Ariza beruvchi Harbiy hisobga olingandan soʻng doimiy propiska qilinayotgan hududdagi migratsiya va fuqarolikni rasmiylashtirish boʻlimiga propiska qilinganlik muhrini qoʻydirish uchun murojaat qilish. 5 kun ichida 7-bosqich Migratsiya va fuqarolikni rasmiylashtirish boʻlimi Doimiy propiska rasmiylashtirilib, bu haqdagi tegishli muhrni qoʻyish. 5 daqiqa davomida Bosqichlar Subyektlar Tadbirlar Bajarish muddatlari 1-bosqich Ariza beruvchi 1. Doimiy propiskadan chiqish uchun tuman (shahar) ichki ishlar boʻlimlari (boshqarmalari) Migratsiya va fuqarolikni rasmiylashtirish boʻlimiga oʻzi kelib murojaat qilish. 2. Doimiy propiska qilishuchun qonun hujjatlari bilan belgilangan hujjatlarni taqdim etish. 3. Xizmatni koʻrsatish uchun davlat bojini toʻlash. Murojaat qilinganda 2-bosqich Migratsiya va fuqarolikni rasmiylashtirish boʻlimi Taqdim etilgan hujjatlar asosida soʻrovnoma shaklini toʻldirib avtomatlashtirilgan axborot tizimiga yuborish. Ariza toʻldirilgandan keyin 10 daqiqa mobaynida 3-bosqich 1. Migratsiya va fuqarolikni rasmiylashtirish bosh boshqarmasi 2. “Davergeodezkadastr” qoʻmitasi Soʻrovnoma tushganidan keyin fuqaro haqidagi maʼlumotlar avtomatik tarzda tegishli maʼlumotlar bazalaridan tekshiriladi. Aniq vaqt rejimida 4-bosqich Ariza beruvchi Doimiy propiskadan chiqayotgan hududdagi Mudofaa ishlari boʻyicha boʻlimga murojaat qilish. 1 ish kuni davomida 5-bosqich Mudofaa ishlari boʻyicha boʻlim Harbiy hisobdan chiqarilganlik haqidagi tegishli muhrni qoʻyish. 10 daqiqa davomida 6-bosqich Ariza beruvchi Harbiy hisobdan chiqarilganlik haqidagi tegishli muhr bosilgandan soʻng migratsiya va fuqarolikni rasmiylashtirish boʻlimiga propiskadan chiqarilganlik muhrini qoʻydirish uchun murojaat qilish. 1 ish kuni davomida 7-bosqich Migratsiya va fuqarolikni rasmiylashtirish boʻlimi Doimiy propiskadan chiqarilganlik haqidagi tegishli muhrni qoʻyish. 5 daqiqa davomida Bosqichlar Subyektlar Tadbirlar Bajarish muddatlari 1-bosqich Ariza beruvchi 1. Turgan joyi boʻyicha hisobga olishuchun Davlat xizmatlari markaziga oʻzi kelib murojaat qilish yoki YIDXPda roʻyxatdan oʻtish. 1. Xohishiga koʻra 2. Davlat xizmatlarini koʻrsatish uchun davlat bojini toʻlash. 2. Murojaat qilinganda 2-bosqich 1. Davlat xizmatlari markazi Soʻrovnoma shaklini toʻldirib vakolatli organga yuborish. 1. Soʻrovnoma toʻldirilgandan keyin 1 soat mobaynida 2. YIDXP 2. Aniq vaqt rejimida 3-bosqich Vakolatli organ 1. Soʻrovnoma tushganidan keyin fuqaro haqidagi maʼlumotlar avtomatik tarzda tegishli maʼlumotlar bazalaridan tekshiriladi. 1 kun mobaynida 2. QR-kodli (matrik shtrixli kodli) fuqaroni turar joy boʻyicha hisobga qoʻyish haqidagi qayd varagʻini rasmiylashtirish va Davlat xizmatlari markaziga (oʻzi kelib murojaat etgan taqdirda) yoki ariza beruvchiga (elektron tarzda murojaat etgan taqdirda) yuborish. 4-bosqich 1. Davlat xizmatlari markazi Qayd varagʻi kelib tushgandan soʻng uni ariza beruvchining elektron manziliga yuborish va ariza beruvchini bu haqda axborot-kommunikatsiya tizimi orqali xabardor qilish. 1. 10 daqiqa mobaynida 2. YIDXP 2. Aniq vaqt rejimida Bosqichlar Subyektlar Tadbirlar Bajarish muddatlari 1-bosqich Ariza beruvchi 1. Turgan joyi boʻyicha hisobga olish uchun tuman (shahar) ichki ishlar boʻlimlari (boshqarmalari) Migratsiya va fuqarolikni rasmiylashtirish boʻlim yoki boʻlinmasiga uy egasi bilan birga murojaat qilish. 2. Turgan joyi boʻyicha hisobga olish uchun qonun hujjatlari bilan belgilangan hujjatlarni taqdim etish. 3. Xizmatni koʻrsatish uchun davlat bojini toʻlash. Murojaat qilinganda 2-bosqich Migratsiya va fuqarolikni rasmiylashtirish boʻlimi Taqdim etilgan hujjatlar asosida soʻrovnoma shaklini toʻldirib, avtomatlashtirilgan axborot tizimiga yuborish. Soʻrovnoma toʻldirilgandan keyin 10 daqiqa mobaynida 3-bosqich Migratsiya va fuqarolikni rasmiylashtirish bosh boshqarmasi 1. Soʻrovnoma tushganidan keyin fuqaro haqidagi maʼlumotlar avtomatik tarzda tegishli maʼlumotlar bazalaridan tekshiriladi. 2. BARE-CODE bilan himoyalangan fuqaroni turar joy boʻyicha hisobga qoʻyish haqidagi qayd varagʻi rasmiylashtirish hamda Migratsiya va fuqarolikni rasmiylashtirish boʻlimiga yuborish. 10 daqiqa mobaynida 4-bosqich Migratsiya va fuqarolikni rasmiylashtirish boʻlimi Qayd varagʻi kelib tushgandan soʻng uni rasmiylashtirib ariza taqdim etish. 10 daqiqa mobaynida b) 2-ilovada: quyidagi mazmundagi 211-band qoʻshilsin: “211. Doimiy propiska qilingan chet el fuqarolari va fuqaroligi boʻlmagan shaxslar boshqa davlatga doimiy yashashga ketayotganligi sababli propiskadan chiqarilgandan soʻng bir yil ichida respublikadan chiqib ketmasa, yaʼni Oʻzbekiston Respublikasi Davlat chegarasini kesib oʻtmagan taqdirda, ular oldingi yashash joyi boʻyicha yoki respublikaning boshqa hududiga tegishli MvaFR boʻlinmasi tomonidan doimiy propiska qilinadi. Bunda doimiy propiskada turish uchun chet el fuqarosi yoki fuqaroligi boʻlmagan shaxs MvaFR boʻlinmasiga respublikadan chiqib ketmaganligi sababini toʻliq koʻrsatgan holda ariza bilan murojaat qiladi. Arizaga quyidagi hujjatlar ilova qilinadi: chet el fuqarosining pasporti yoki fuqaroligi boʻlmagan shaxsning harakatlanish hujjati; tugʻilganlik toʻgʻrisidagi guvohnoma — 16 yoshga toʻlmagan shaxslar uchun; uy-joy kadastr hujjatlari (kadastr pasporti, koʻchmas mulk obyektlariga boʻlgan huquqlarning davlat reyestridan koʻchirma); uy-joy mulkdori (mulkdorlari)ning turar joy maydoni berish toʻgʻrisidagi arizasi (roziligi) yoxud notarial tasdiqlangan arizasi (roziligi), agar shaxsan oʻzi berish imkoni mavjud boʻlmasa; joʻnab ketish varaqasi. Propiska qilinganlik uchun Vazirlar Mahkamasi tomonidan belgilangan miqdorda davlat boji undiriladi”. 35-bandning “a” kichik bandi quyidagi tahrirda bayon etilsin: “a) joylashtirish vositalari va davolash muassasalari maʼmuriyati tomonidan ular kelib joylashgan vaqtda, qancha muddat boʻlishlaridan qatʼi nazar, “E-mehmon” dasturi yordamida, taklif qilgan (qabul qiladigan) shaxslar”. 1. Vazirlar Mahkamasining “Toshkent shahri va Toshkent viloyatida doimiy propiska qilinishi lozim boʻlgan shaxslar — Oʻzbekiston Respublikasi fuqarolari toifalarining roʻyxati toʻgʻrisida”gi Oʻzbekiston Respublikasi Qonunini amalga oshirish chora-tadbirlari haqida” 2012-yil 16-fevraldagi 41-son qarori (Oʻzbekiston Respublikasi QT, 2012-y., 5-son, 32-modda). 3. Vazirlar Mahkamasining “Oʻzbekiston Respublikasi fuqarolarini, chet el fuqarolari va fuqaroligi boʻlmagan shaxslarni Toshkent shahri va Toshkent viloyatida doimiy propiska qilish tartibini yanada takomillashtirish chora-tadbirlari toʻgʻrisida” 2016-yil 7-oktabrdagi 336-son qarorining 2-bandi va qarorga (Oʻzbekiston Respublikasi QT, 2016-y., 10-son, 89-modda) 2-ilova. 4. Vazirlar Mahkamasining “Oʻzbekiston Respublikasi Hukumatining ayrim qarorlariga qoʻshimchalar kiritish toʻgʻrisida (Oʻzbekiston Respublikasi Prezidentining 2017-yil 7-fevraldagi PF-4947-son Farmoni bilan tasdiqlangan 2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Xalq bilan muloqot va inson manfaatlari yili”da amalga oshirishga oid Davlat dasturi)” 2017-yil 19-iyuldagi 527-son qaroriga ilovaning 2-bandi. 5. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar va qoʻshimcha kiritish, shuningdek baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Elektr energiyasi va tabiiy gaz yetkazib berish hamda isteʼmol qilish sohasida toʻlov intizomini yanada mustahkamlash, shuningdek, ijro ishi yuritish tizimini tubdan takomillashtirish chora-tadbirlari toʻgʻrisida” 2017-yil 29-maydagi PF-5059-son Farmoni hamda Oʻzbekiston Respublikasi Prezidentining “Oʻzbekiston Respublikasi Bosh prokuraturasi huzuridagi Majburiy ijro byurosi faoliyatini tashkil etish toʻgʻrisida” 2017-yil 30-maydagi PQ-3016-son qarori)” 2017-yil 16-avgustdagi 639-son qaroriga 1-ilovaning 9-bandi. 6. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Valyuta siyosatini liberallashtirish boʻyicha birinchi navbatdagi chora-tadbirlar toʻgʻrisida” 2017-yil 2-sentabrdagi PF-5177-son Farmoni)” 2017-yil 9-oktabrdagi 810-son qaroriga 1-ilovaning 19-bandi. 7. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Huquqbuzarliklar profilaktikasi va jinoyatchilikka qarshi kurashish tizimini yanada takomillashtirish chora-tadbirlar toʻgʻrisida” 2017-yil 14-martdagi PQ-2833-son qarori)” 2017-yil 20-dekabrdagi 1001-son qaroriga ilovaning 33-bandi. 8. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Ichki ishlar organlarining faoliyati samaradorligini tubdan oshirish, jamoat tartibini, fuqarolar huquqlari, erkinliklari va qonuniy manfaatlarini ishonchli himoya qilishni taʼminlashda ularning masʼuliyatini kuchaytirish chora-tadbirlari toʻgʻrisida” 2017-yil 10-apreldagi PF-5005-son Farmoni)” 2018-yil 3-maydagi 321-son qaroriga 1-ilovaning 14-bandi. 9. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida (Oʻzbekiston Respublikasi Prezidentining “Oʻzbekiston Respublikasining Davlat xavfsizligi tizimini takomillashtirish chora-tadbirlari toʻgʻrisida”)” 2018-yil 29-maydagi 396-son qaroriga ilovaning 59-bandi. 10. Vazirlar Mahkamasining “Oʻzbekiston Respublikasi Prezidentining “Chet el fuqarolari va fuqaroligi boʻlmagan shaxslarni doimiy va vaqtincha propiska qilish tartibini takomillashtirish chora-tadbirlari toʻgʻrisida” 2018-yil 28-avgustdagi PQ-3924-son qarorini amalga oshirish chora-tadbirlari haqida” 2018-yil 22-oktabrdagi 845-son qaroriga 3-ilovaning 4-bandi. 11. Vazirlar Mahkamasining “Xorijiy investorlar uchun investitsiya vizasi joriy etilganligi hamda ular va ularning oila aʼzolarining respublika hududida boʻlishi uchun qoʻshimcha qulay shart-sharoitlar yaratilganligi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” 2019-yil 11-oktabrdagi 864-son qaroriga ilovaning 3-bandi.